title: Angela Ruggiero

text: Angela Ruggiero valittiin Vancouverin vuoden 2010 kisojen aikana KOK:n urheilijajäseneksi seuraavaksi kahdeksaksi vuodeksi.. 2015 Ruggiero kutsuttiin The Hockey Hall of Famen jäseneksi.


title: Tatra T111

text: Tatra T111 oli tšekkoslovakialaisen Tatran vuosina 1943–1962 valmistama raskas kolmiakselinen maastokuorma-auto, joka suunniteltiin toisen maailmansodan aikana Wehrmachtin käyttöön. Sen edeltäjämalli oli T81. Sodan päätyttyä auto modernisoitiin perinpohjaisesti ja siitä valmistettiin erilaisiin käyttötarkoituksiin soveltuvia muunnelmia.


title: Tatra T111

text:
Vuonna 1940 Tatralla aloitettiin suunnitteluhanke ilmajäähdytteisen moottorin sovittamiseksi kantavuudeltaan 6,5-tonniseen Tatra T81 -kuorma-autoon. Ensimmäinen versio uudesta V12-dieselistä, mallinimeltään V850, valmistui vuonna 1941.
Saksan itärintamalla koettiin kylmä talvi 1942, jolloin kuorma-autojen ja panssarivaunujen moottorien jäähdytysnesteet jäätyivät. Kuumassa ilmastossa taas ylikuumenemisongelmat olivat yleinen vaiva nestejäähdytteisissä moottoreissa. Huomio kiinnittyi ilmajäähdytteisiin moottoreihin, sillä Wehrmachtilla oli hyviä kokemuksia Tatran T92- ja T93-malleista. Ilmajäähdytteisissä moottoreissa ei ollut jäätymisongelmia eivätkä ne vaatineet lämmityskäyttöä kylmäkäynnistyksen jälkeen, ja toisaalta toimivat luotettavasti hyvin kuumissakin olosuhteissa. Niinpä Saksan asevarustelusta vastaavan toimiston käskystä Tatran uudesta moottorista kehitettiin sopiva versio myös Büssingin valmistamaan 8-pyöräiseen panssaroituun ajoneuvoon mallinimeltään SdKfz 234. Tämän moottorin mallinimi oli T103. Ajoneuvo oli alun perin suunniteltu Afrikakorpsin käyttöön Pohjois-Afrikan olosuhteisiin, ja koska moottori sijaitsi suojassa panssaroinnin alla, siihen oli lisätty ylimääräisiä jäähdytyspuhaltimia. Ajoneuvon sarjatuotanto alkoi syyskuussa 1942.


title: Tatra T111

text: Wehrmacht tilasi uudella moottorilla varustettuja T81-kuorma-autoja 60 kappaletta. Ensimmäinen yksilö valmistui huhtikuussa 1943 ja loput toimitettiin saman vuoden aikana. Auton mallinimeksi tuli kantavuuden mukaan T6500/111.


title: Tatra T111

text: Auton materiaaleissa oli säästetty, ja esimerkiksi pronssin, kuparin, kromin ja niklatun teräksen käyttö oli minimoitu. Rungossa oli käytetty halpaa rakennusterästä. Huonojen materiaalien lisäksi laatu oli huono myös siksi, että autoja koonneet tšekit eivät olleet motivoituneet työhönsä, sillä heillä ei ollut halua auttaa Saksaa sen sotaponnisteluissa.


title: Tatra T111

text: Auton voimanlähteenä ollut nelitahtinen, ilmajäähdytteinen V12-diesel oli varustettu kahdella ketjuvetoisella jäähdytyspuhaltimella. Polttoaineensyötöstä vastasi kaksi rivipumppua, joista kumpikin käytti kuutta sylinteriä. Ensimmäisessä yksilöissä käytetyn V910-mallisen moottorin teho oli 210 hv (158 kW) mutta uudemmassa T111-moottorimallissa se laskettiin pian tasolle 200 hv (147 kW) luotettavuuden parantamiseksi. Vaikka auton sähköjärjestelmä oli muuten 12-volttinen, käynnistysmoottorin jännite oli 24 volttia.


title: Tatra T111

text: Moottorin jatkeena oli kuiva kaksilevyinen kytkin, nelivaihteinen vaihteisto ja kaksivaihteinen alennusvaihde. Auto oli varustettu vetävällä etuakselilla jonka sai kytkettyä pois päältä irrotuskytkimellä. Joka akselilla oli tasauspyörästöjen lukot.


title: Tatra T111

text: Edessä oli heilurityyppinen erillisjousitus. Kumpikin pyörä oli jousitettu vinottain asennetuilla, runkoon kiinnitetyillä neljänneselliptisillä lehtijousilla. Takana olleella telillä oli niin ikään heiluriakselit ja niiden välillä kummallakin sivulla pitkittäiset, puolielliptiset lehtijouset, jotka toimivat samalla telin keinuvipuina.


title: Tatra T111

text: Autossa oli runkorakenteena keskusputkirunko. Runkoputki oli kytketty etupäästään alennusvaihteeseen ja etuakselin vetopyörästöön, jotka olivat näin ollen osa kantavaa rakennetta. Taka-akselien vetopyörästöt oli integroitu runkorakenteeseen ja kardaaniakseli kulki rungon sisällä.


title: Tatra T111

text: Käyttöjarruina oli joka pyörällä paineilmatoimiset Tatra-Knorr -rumpujarrut. Seisontajarrua varten oli runkoputken takapäähän sijoitettu erillinen mekaanisella välityksellä toiminut ja kahdella jarrukengällä varustettu jarrurumpu, joka lukitsi voimansiirron.


title: Tatra T111

text: Alkuperäisessä ohjaamossa oli puurunko. Materiaalipulan pahetessa myös hytin teräslevyjä korvattiin kuitulevyllä, jolloin ohjaamon muoto muuttui kulmikkaammaksi.


title: Tatra T111

text: Sähköjärjestelmä oli 12-volttinen ja autossa oli kaksi 12-volttista 115 ampeeritunnin akkua.


title: Tatra T111

text: Wehrmachtin ensimmäinen 60 ajoneuvoa kattanut tilaus saatiin toimitettua vuoden 1943 aikana. Auton tunnus oli "6 Rad-Lkw.6ton Tatra 111". Auto oli eräs raskaimmista Saksan armeijan kuorma-autoista. Ensimmäinen iso erä saatiin Valko-Venäjän ja Ukrainan rintamille lokakuussa 1943.


title: Tatra T111

text: Huhtikuussa 1944 esiteltiin uusi versio T8000/111 jossa jousitusta oli muutettu. Tämän ansiosta auton kuljetuskapasiteettia saatiin nostettua 8 tonniin.


title: Tatra T111

text: Vuonna 1944 armeija testasi T111-nosturiautomallia, jonka nosturin kapasiteetti oli 6 tonnia. Autosta tehtiin myös V 898 -niminen rautatiekiskoilla kulkevan moottoriresiinan prototyyppi.


title: Tatra T111

text: Tiedot Wehrmachtille sodan loppuun mennessä toimitetuista määristä vaihtelevat 906 ja 1 445 kappaleen välillä. Sota-aikaiset mallit eivät olleet erityisen luotettavia moottorin korkean viritysasteen ja huonojen materiaalien tähden.


title: Tatra T111

text:
Sodan loputtua auton pääsuunnittelija Hans Ledwinkan joutui syytteeseen yhteistoiminnasta natsien kanssa ja oikeus tuomitsi hänet vankeusrangaistukseen. Tuomion pääperuste oli Tatra T111:n suunnittelu Saksan asevoimien käyttöön.
Sodan jälkeen kuorma-auton tuotantoa jatkettiin välittömästi, koska tuotantokoneisto oli olemassa. Auton kantavuutta kasvatettiin 10 tonniin. Ensimmäiset 42 uuden mallin mukaista siviilikäyttöön suunniteltua kuorma-autoa toimitettiin vuoden 1945 aikana.


title: Tatra T111

text: Tšekkoslovakian jälleenrakennuksen aikaan kuljetuskalustosta oli huutava pula. Vuoteen 1952 T111:ia tehtiin lähinnä yksittäiskappaleina.


title: Tatra T111

text: Vuonna 1950 malliin tuli uudistettu, kokonaan metallinen ohjaamo, joka oli suunniteltu alun perin T128-malliin. Tuulilasi oli saranoitu reunoistaan ja oli avattava. Istuimet sai käännettyä vuoteiksi ja jäähdytysilmalla toimivaa lämmityslaitetta oli parannettu. Puukehikkoinen ohjaamo jäi vielä käyttöön T111S- ja T112S -muunnelmiin.


title: Tatra T111

text: Uudistettu, sarjatuotantoon paremmin sopiva T111R-malli otettiin valmistukseen vuonna 1953. Autossa oli alumiiniset sylinterikannet ja myös palotiloja, venttiileitä ja kannen kanavia uusittiin. Uudistetun moottorin mallinimeksi tuli T111A ja sen teho oli 180 hevosvoimaa. Samalla huippunopeus laski 75:stä 65 kilometriin tunnissa. Sähköjärjestelmä oli kotimaisen PAL Magnetonin valmistama.


title: Tatra T111

text: Tšekkoslovakian kansanarmeijaa varten tehtiin T111N-malli, jossa oli edessä vinssi ja katossa pyöreä luukku oikeanpuolisen istuimen yläpuolella. Armeijan ajoneuvoja käytettiin 152 mm haupitsien, 85 mm ja 88 mm raskaiden ilmatorjuntatykkien sekä 100 mm vz.53 -panssarintorjuntatykkien vetämiseen. Armeijalla oli myös T111C-säiliöautoja ja kapasiteetiltaan kolmen tonnin nosturiautoja T111/K32. T111-mallilla oli merkittävä rooli koottavien siltojen kuljettamisessa.


title: Tatra T111

text: Ulkomaisille armeijoille myytyjä määriä ei ole tiedossa, mutta niitä myytiin ainakin Itä-Saksan kansanarmeijalle. Säiliöautoja T111C myytiin Jemenin armeijalle vuonna 1957 osana koulutuslentokoneiden kauppaa.


title: Tatra T111

text: Siviilikäytössä T111:llä oli merkittävä rooli Neuvostoliiton ja uusien sosialististen maiden jälleenrakennustöissä. Se niitti mainetta etenkin Siperian hankalissa olosuhteissa. Autoja myytiin myös Afrikkaan ja Aasiaan. Mallin tuotanto päättyi vuonna 1962, jolloin sen korvasi Tatra T138.Mallit T128, T130, T131, T141 ja T147 pohjautuvat T111:een. Seuraajamalli T138:n esittelyn jälkeen T111:ä valmistettiin rinnalla vielä kolme vuotta. Kokonaistuotantomäärä kaikkine variaatioineen oli yhteensä noin 34 000 kappaletta.


title: Czech Hockey Games

text: Czech Hockey Games () on Tšekissä vuosittain järjestettävä jääkiekkoturnaus, joka kuuluu jääkiekon Euro Hockey Tour -turnaussarjaan. Turnausta alettiin järjestää vuodesta 1994 lähtien nimellä Pragobanka Cup, mutta se muutettiin Česká Pojišťovna Cupiksi vuonna 1998. Vuonna 2009 turnauksen nimeksi vaihtui Czech Hockey Games. Vuonna 2012 se pelattiin nimellä KAJOTbet Hockey Games, palasi seuraavana vuonna nykyiseen Czech Hockey Games -nimeensä. Kaudella 1997–1998 turnaus liittyi Euro Hockey Touriin ja silloin Slovakian korvasi Suomi.


title: Czech Hockey Games

text: Ottelut pelaatan Zlínissä jääkiekkojoukkueen HC RI OKNA Zlínin kotiareenalla AC ZPS Zlín vuoteen 2003 asti. Sen jälkeen Česká Pojišťovna Cup järjestettiin Duhová Aréna -hallissa Pardubicessa. Tämän jälkeen se muutti Tipsport Arenalle Libereciin. Turnaus on aina järjestetty elokuun ja syyskuun välillä, mutta vuosina 2008 ja 2009 se järjestettiin huhtikuussa. Ajankohta kuitenkin muutettiin elokuuksi ja syyskuuksi vuonna 2009.


title: Koskimäki (Kyyjärvi)

text: Koskimäki on kylä Kyyjärvellä, Keski-Suomessa. Kylä sijaitsee valtatie 16:n tuntumassa. Koskimäen lähistöllä sijaitsee lintujen pesimispaikkana tunnettu Alisen lampi.


title: Laurent Guyot

text: Laurent Guyot (s. 17. joulukuuta 1969) on ranskalainen jalkapallovalmentaja ja entinen puolustaja. Kesästä 2018 lähtien hän on toiminut belgialaisen Cercle Bruggen päävalmentajana.


title: Laurent Guyot

text: Guyot aloitti ammattilaisuransa FC Nantes'ssa 1985. Hän profiloitui Kanarialintujen puolustajana edustaen seuraa 13 vuoden ajan 191 ottelussa. Maalinteossa hän onnistui kahdesti. 1998 hän siirtyi Nantes'sta Toulouseen, jossa peliaika kuitenkin jäi vähiin. Yhden kauden jälkeen hän jättikin joukkueen ja pelasi uransa viimeiset kolme kautta 1999–2002 En Avant de Guingampissa. Peliuransa jälkeen Guyot on jatkanut jalkapallon parissa ja toiminut juniorivalmentajana FC Nantes'n organisaatiossa. Kesäkuussa 2009 hän allekirjoitti kaksivuotisen sopimuksen pääsarjaan nousseen US Boulognen kanssa. Hänen apulaisvalmentajana uran ensimmäisellä päävalmentajakaudella toimi entinen seurakaveri Serge Le Dizet. Kaksikko ei onnistunut pitämään Boulognea liigassa yhtä kautta pidempään. Putoamisesta huolimatta Guyot sai jatkaa tehtävässään. Joulukuun lopulla 2010 seurajohto erotti Guyot'n Boulognen ollessa Ligue 2:n keskikastissa turhan kaukana noususijoista.


title: Laurent Guyot

text: Toukokuussa 2011 Guyot'n kerrottiin siirtyvän kesäkuussa Ligue 2:ssa pelaavan CS Sedan Ardennes'n uudeksi päävalmentajaksi. Guyot'n debyyttikaudella Sedan taistelu noususta takaisin liigaan, mutta taipui lopulta neljänneksi. Kausi 2012/13 oli murheellinen ja toiseksi viimeiseksi jääneenä se putosi Nationaliin. Seuran talousvaikeuksien vuoksi Sedan pudotettiin lopulta CFA2:een, viidennelle sarjatasolle. Kauden jälkeen Guyot jätti seuran ja siirtyi Ranskan jalkapalloliiton palvelukseen Liiton valmentajana Guyot vastasi ensin U17- ja vuodesta 2014 alkaen U16-maajoukkueen valmentamisesta.


title: Laurent Guyot

text: Kesäkuussa 2015 Guyot siirtyi kanadalaisen Toronto FC:n palvelukseen joukkueen akatemian johtajaksi. Tammikuussa 2018 hän siirtyi joukkueen reservijoukkueen päävalmentajaksi. Hän jätti tehtävänsä Torontossa kesäkuussa 2018 ja siirtyi Belgian pääsarjaan nousseen Cercle Bruggen päävalmentajaksi.


title: Werner Hacklin

text: Otto Werner Hacklin (5. elokuuta 1880 Pori – 5. marraskuuta 1958 Cardiff, Iso-Britannia) oli suomalainen kauppaneuvos, ahtausliikkeen omistaja ja laivanvarustaja.


title: Werner Hacklin

text: Porin Reposaaressa syntyneen Hacklinin vanhemmat olivat majakanvartija Anton Hacklin ja Flora Törnqvist. Hän oli siirtolaisena Yhdysvalloissa 1902–1905 ja palattuaan Suomeen hän perusti veljensä Emilin kanssa Reposaareen Laivantäyttämisliike Veljekset Hacklin (Stufverifirma Bröder Johan Emil och Otto Werner Hacklin) -nimisen huolinta-alan yrityksen. Tästä yrityksestä kehittyi yksi Suomen suurimpia alan yrityksiä joka toimii nykyään Oy Hacklin Ltd-nimisenä.


title: Werner Hacklin

text: Hacklin ryhtyi laivanvarustajaksi vuonna 1915, kun hän hankki "Carrie"-nimisen höyrylaivan Tukholmasta. Laiva kuljetti "Birgit"-nimisenä vehnää Mäntyluodon satamasta Tukholmaan ja paluulastina kappaletavaralastia. Birgit joutui kuitenkin saksalaisen sukellusveneen upottamaksi Pohjanlahdella 6. marraskuuta 1915. Seuraavan aluksensa Hacklin hankki vasta syksyllä 1916. Vuosien 1916–1932 aikana Hacklin omisti yhteensä 13 purjealusta, jotka olivat pääosin kaljaaseja. Laivat veivät puutavaraa Suomesta Itämeren alueen maihin ja Englantiin sekä toivat paluulastina kappaletavaraa.


title: Werner Hacklin

text: 1930-luvulla Hacklin osti Pohjanmeren rannikkovaltioista vanhoja höyryrahtilaivoja joita sai silloin ostaa edullisesti. Nämä laivat nimettiin Suomessa Hacklinin perheenjäsenten mukaan ja nimen perään lisättiin h-kirjain esim. "Otto H", "Betty H" ja "Verna H". Laivoja oli kaikkiaan 13 ja viimeinen niistä "Verna H" myytiin romutettavaksi 1959. Laivat veivät Suomesta puutavaraa, selluloosaa ja paperia sekä toivat maahan etenkin kivihiililasteja.


title: Werner Hacklin

text: Hacklin omisti myös "Santtu", "Hansu" ja "Jurkka"-nimiset satamahinaajat jotka toimivat Mäntyluodon ja Reposaaren satamissa.


title: Werner Hacklin

text: Hacklin osti 1925 konkurssiin menneen vuonna 1916 perustetun Reposaaren Moottoritehdas Oy:n konepajan ja telakan. Telakalla korjattiin aluksi pääasiassa Hacklinin omia laivoja mutta 1941 siellä rakennettiin myös "Werner H" -niminen rahtilaiva Hacklinin varustamolle. Sodan jälkeen joulukuussa 1945 Hacklinin konepaja sai rakennettavakseen 25 1 000 tonnin komposiittiproomua jotka menivät sotakorvauksina Neuvostoliittoon. Ensimmäinen näistä proomuista valmistui lokakuussa 1946 ja niiden toimitukset jatkuivat vuoteen 1952 saakka. Konepaja teki lisäksi laivakorjauksia ja alihankintatöitä muille telakoille. Sotakorvausteollisuuden valtuuskunta SOTEVA tilasi konepajalta myös useita kalastustroolareita. Konepajan työntekijämäärä kohosi sotakorvaustöiden ansiosta noin 60:stä parhaimmillaan 300:aan.


title: Werner Hacklin

text: Sotakorvaustöiden päätyttyä Reposaaren Konepaja Oy:ksi vuonna 1950 muutettu telakka toimitti Neuvostoliittoon 25 teräsproomua ja suoritti laivakorjauksia. Työntekijämäärä vakiintui noin 200 tienoille. Vuonna 1957 konepaja sai uuden 14 aluksen tilausken Neuvostoliitosta, näistä 13 oli proomuja. Hacklinin kuoleman jälkeen Reposaaren konepaja jatkoi laivojen rakentamista aina vuoteen 1975 jolloin konepajan 1973 ostanut Rauma-Repola Oy keskitti toimintonsa Mäntyluotoon ja lopetti Reposaaren telakan. Santtu on nykyään museolaivana Porin Reposaaressa.


title: Werner Hacklin

text: Hacklin harjoitti myös puutavara- ja polttoainekauppaa, lentorahtihuolintaa ja maantiekuljetuksia. Yritykseen kuului myös Hacklinin Matkakulma -niminen matkatoimisto. Werner Hacklin oli Porin kaupunginvaltuuston jäsen vuodesta 1921 ja hän toimi Tanskan varakonsulina vuosina 1926–1958. Kauppaneuvoksen arvon Hacklin sai 1931. Vuonna 1956 Hacklin perusti Werner Hacklinin säätiön, joka jakaa apurahoja kotimaisiin kohteisiin.


title: Werner Hacklin

text: Werner Hacklin on haudattu Poriin Reposaaren hautausmaalle. Hänen "Nuorukainen ja ankkuri" -nimisen hautamuistomerkkinsä on tehnyt kuvanveistäjä Kalervo Kallio.


title: Vapaatuotantoalue

text: Vapaatuotantoalue tai erikoistalousalue (englanniksi "Free Trade Zone (FTZ)", "Export Processing Zone (EPZ)" tai "Special Economic Zone"), on alue, jolla toimivat yritykset saavat vero- ja tullihelpotuksia ja joilla vallitsee väljempi työnlainsäädäntö. Vapaatuotantoalueille pyritään houkuttelemaan ulkomaisia investointeja varsinkin työvoimaintensiivisille aloille. Vapaatuotantoalueet sijaitsevat yleensä kehitysmaissa ja usein niiden köyhimmillä alueilla, jossa ulkomaalaisten investointien toivotaan vähentävän köyhyyttä. Ensimmäiset vapaatuotantoalueet perustettiin Latinalaisessa Amerikassa 1920-luvulla.


title: Vapaatuotantoalue

text: Vapaatuotantoalueita oli vuonna 1999 noin 3000 116 maassa ja ne työllistivät 43 miljoonaa ihmistä. Alueiden tärkeimmät tuotteet ovat vaatteet, kengät, urheiluvarusteet, elektroniikka ja lelut. Kiina perusti useita erikoistalousalueita 1980-luvulla houkutellakseen investointeja ja myöhemmin alueita on perustettu muun muassa Intiaan etenkin teknologiateollisuuden tarpeisiin. Euroopassa talousalueita on perustettu muun muassa Puolaan, Unkariin ja Venäjälle.


title: Vapaatuotantoalue

text: Vapaatuotantoalueita on kritisoitu siitä, että niillä toimivat yritykset riistävät työvoimaa lainsäädännön väljyyden vuoksi. Työläisten kokoontumis- ja järjestäytymisoikeutta rajoitetaan ja palkat ovat huonoja.. Työläisten oikeuksien lisäksi vapaatuotantoalueilla on myös muuta maata väljemmät ympäristösäädökset. Esimerkiksi Intiassa erityistalousalueita koskeva SEZ-laki tuli voimaan vuonna 2006, jonka seurauksena näillä alueilla tapahtuva tuotantoa kannustettiin joustavalla hallinnolla, sekä vero- ja muilla eduilla. Intian vapaatuotantoalueilla elektroniikkateollisuudessa on todettu laajoja epäkohtia: työvoima on suureksi osaksi nuoria ja perheettömiä, jotka työskentelevät määräaikaisissa työsuhteissa ja saavat elämiseen riittämätöntä palkkaa. Myös järjestäytymisoikeuksissa on todettu puutteita.


title: Pikkutakki

text: Pikkutakki (myös yhdistetakki tai irtotakki) on miesten sisävaate. Pikkutakki yhdistettynä eri kankaasta valmistettuihin housuihin on asusteena epävirallisempi kuin puku, mutta neuletta muodollisempi. Se sopii monissa tapauksissa työvaatteeksi, mutta myös rennompiin juhliin (ns. "smart casual" -pukeutumisohje).


title: Pikkutakki

text: Pikkutakki valmistetaan samoilla kaavoilla kuin puvuntakki. Kankaissa on kuitenkin eroja: jotkin pikkutakeissa käytettävät kuosit eivät sovi pukuihin ja päinvastoin.


title: Pikkutakki

text: Keskenään eri kankaasta valmistettuja takkeja ja housuja käyttivät miehet länsimaissa jo ennen kuin 1800-luvulla kehittyi samasta kankaasta valmistettu asukokonaisuus, miesten puku. Kirkkaista kankaista valmistettu bleiseri eli klubitakki ilmaantui 1800-luvun alussa urheilu- ja vapaa-ajan käyttöön. Vuosisadan puolivälissä syntyi tummansininen laivastobleiseri metallisine nappeineen, sitten tupakkatakki sekä vyöllä tai tampilla varustettu Norfolk-metsästystakki. 1920-luvulla irtotakkiin pohjautuva yhdistelmäasu yleistyi, esikuvana Windsorin herttua Edvard VIII. Nykyaikaan tultaessa pikkutakin kangasvalikoima on eriytynyt pukukankaita monipuolisemmaksi niin, että erilaisten kuosien avulla voidaan luoda varsin arvokas tai sitten hyvinkin rento vaikutelma. Irtotakki voidaan yhdistää suorien housujen sijasta myös esimerkiksi chino-housuihin ja farkkuihin.


title: Euroliiga-kausi 2002–2003

text: Euroliigakausi 2002-2003 oli kolmas ULEB-liiton järjestämä kansainvälinen koripalloturnaus. Edellisvuoden mestarina kauteen lähti Panathinaikos BC ja Final Four pelattiin Palau Sant Jordi -areenassa Barcelonassa. Kauden voitti FC Barcelona Bàsquet. Suomalaispelaajista mukana oli Hanno Möttölä, joka edusti TAU Cerámicaa.


title: Euroliiga-kausi 2002–2003

text: "* Ei pelannut tarpeeksi otteluita."


title: Marco Polo (täsmennyssivu)

text: Marco Polo tarkoittaa seuraavia asioita:


title: Citroën C5

text: Citroën C5 on Citroënin vuodesta 2000 lähtien valmistama ylemmän keskiluokan automalli, joka korvasi Citroën Xantian ja myös suuremman XM:n. Auton myynti Euroopassa päättyi vuonna 2017, mutta Kiinan markkinoille sitä valmistetaan edelleen.


title: Citroën C5

text: Ensimmäisen sukupolven C5 tuli markkinoille keväällä 2001 viisiovisena hatchbackina. Farmarimalli Break esiteltiin saman vuoden kesällä.


title: Citroën C5

text: Vuoden 2001 Euro NCAP -kolaritestistä C5 sai neljä tähteä viidestä.


title: Citroën C5

text: Syksyllä 2004 malli koki kasvojenkohotuksen, jossa sen keulan ja peräosan ilmettä muokattiin vastaamaan samoihin aikoihin esiteltyä Citroën C4 -mallia. Uudistettu C5 sai Euro NCAP -kolaritestissä vuonna 2004 täydet viisi tähteä.


title: Citroën C5

text: Toisen sukupolven C5 esiteltiin avokattoisena C5 Airscape -konseptiautona Frankfurtin autonäyttelyssä syksyllä 2007. Tuotantomalli tuli markkinoille seuraavana keväänä neliovisena sedanina ja hieman myöhemmin farmarina.


title: Citroën C5

text:
Vuoden 2009 Euro NCAP -kolaritestistä C5 sai täydet viisi tähteä.
Geneven autonäyttelyssä keväällä 2014 esiteltiin hieman maasturimaisempi C5 CrossTourer, jonka maavara on perusasennossa 1,5 senttimetriä tavallista Tourer-farmarimallia korkeampi. Lisäksi siinä on lokasuojien levikkeet sekä suojalevyt etu- ja takapuskurien alla. Sisarmallistaan Peugeot 508 RXH:sta poiketen C5 CrossTourer on aina etuvetoinen.


title: Citroën C5

text: Vuodesta 2017 lähtien C5-mallia on myyty ainoastaan Kiinan markkinoilla. Auto koki kasvojenkohotuksen, jonka yhteydessä sen ulkoasua muokattiin vastaamaan Kiinassa myytävää suurempaa C6-mallia.


title: Nya Parken

text: Nya Parken (ent. "Idrottsparken") on jalkapallostadion Norrköpingin kaupungissa Ruotsissa. IFK Norrköpingin omistama stadion on myös IF Sylvian sekä IK Sleipnerin kotistadion.


title: Nya Parken

text: Idrottsparken avattiin 2. maaliskuuta 1903. Stadionilla oli juoksuradat vuoden 1992 jalkapallon EM-kisoihin saakka. Idrottsparken remontoitiin täysin vuosina 2008–2009, jonka jälkeen se sai nykyisen nimensä.


title: Nya Parken

text: EM-kisojen lisäksi Idrottsparkenilla pelattiin myös vuoden 1958 jalkapallon MM-kilpailujen lohkovaiheen otteluita. Kesällä 2013 Nya Parken on yksi naisten EM-kisojen näyttämöistä.


title: Sokerimänty

text: Sokerimänty ("Pinus lambertiana") on mäntyjen sukuun kuuluva ainavihanta havupuu. Laji on saanut nimensä makeasta pihkastaan, joka sisältää paljon ksylitolia. Vanhin ajoitettu puu on noin 800-vuotias. Intiaanit käyttivät sokerimännyn pähkinöitä osana ravintoaan. Sokerimäntyä vaivaavista sienistä yleisin on "Cronartium ribicola" -sieni, joka on tuhonnut suuria määriä sokerimäntyjä.


title: Sokerimänty

text: Sokerimäntyä tavataan alkuperäisenä Yhdysvaltain länsiosissa Oregonin ja Kalifornian osavaltioissa sekä hyvin pienellä alueella Nevadassa, mutta myös Luoteis-Meksikossa Baja Californian osavaltiossa. Lajin alkuperäistä elinympäristöä ovat vuoristojen rinteet 300–3 200 metrin korkeudessa.


title: Sokerimänty

text: Sokerimänty on mäntylajeista suurin. Sen normaali pituus on 40–60 metriä, mutta pisin mitattu sokerimänty Yosemiten kansallispuistossa on saavuttanut 81,7 metrin korkeuden. Rungon ympärysmitta on 1,5–2,5 m, parhaimmillaan yli 3,5 m.


title: Sokerimänty

text: Puun parhaita tuntomerkkejä ovat viisi 6–11 cm pitkää neulasta samassa kannassa ja suuret kävyt, jotka voivat kasvaa jopa 50–66 cm mittaisiksi.


title: Jay Silvester

text: Jay Silvester (s. 27. elokuuta 1937 Tremonton, Utah, Yhdysvallat) on entinen yhdysvaltalainen kiekonheittäjä ja olympiamitalisti.


title: Jay Silvester

text: Silvester tuli kiekonheittäjänä tunnetuksi vuonna 1961. Hän voitti tuolloin ensimmäisen Yhdysvaltain mestaruutensa ja heitti ensimmäisenä miehenä kiekkoa virallisesti yli 60 metriä tehdessään 11. elokuuta 1961 Frankfurt am Mainissa maailmanennätyksen 60,56 m. Yhdeksän päivää myöhemmin Brysselissä 189-senttinen ja 104-kiloinen Silvester paransi ennätyksen tulokseen 60,72 m. Ennätys säilyi hänen nimissään toukokuuhun 1962 saakka.


title: Jay Silvester

text: Silvester sijoittui Tokion 1964 olympialaisissa neljänneksi tuloksella 59,09 m. Ennen Méxicon 1968 olympialaisia Silvester otti maailmanennätyksen jälleen nimiinsä heittämällä Modestossa 25. toukokuuta tuloksen 66,54 m ja Renossa 18. syyskuuta tuloksen 68,40 m. Méxicossa hän sijoittui vasta viidenneksi tuloksella 61,78 m. Maailmanennätys pysyi hänen nimissään maaliskuuhun 1975 saakka joskin Ricky Bruch sivusi ennätystä heinäkuussa 1972.


title: Jay Silvester

text: Silvester saavutti Münchenin 1972 olympialaisissa hopeaa tuloksella 63,50 m. Hän siirtyi kilpailun johtoon kolmannelle kierroksella, mutta Tšekkoslovakian Ludvík Daněk ohitti hänet viimeisellä heitollaan. Montréalin 1976 olympialaisissa Silvester oli kahdeksas tuloksella 61,98 m.


title: Eidshornet

text: Eidshornet on Skandeihin kuuluva vuorenhuippu lähellä Geirangeria, Strandan ja Norddalin kuntien rajalla, Norjassa. Huipun korkeus merenpinnan tasosta on 1 629 metriä.


title: The Limits of Control

text: The Limits of Control on Jim Jarmuschin ohjaama elokuva vuodelta 2009. Sen pääosassa näyttelee Isaach De Bankolé yksinäistä rikollista, joka menee Espanjaan töihin. Kuvaukset alkoivat helmikuussa 2008 Madridissa, Sevillassa ja Almeríassa. Sen levityksestä vastaa Focus Features.. Elokuva sai huonohkot arvostelut.


title: The Limits of Control

text: Elokuvan Pohjoismaiden-ensi-ilta oli Sodankylän elokuvajuhlilla kesäkuussa 2009. Jarmusch nimesi elokuvan tuotantoyhtiön John Boormanin rikoselokuvaklassikon "Tappajan jäljet" ("Point Blank", 1967) mukaan.


title: The Limits of Control

text: Nyt-liitteen viisi kriitikkoa antoivat elokuvalle keskiarvoksi 2,2.


title: Nanni Galli

text: Giovanni Giuseppe Gilberto Galli, lempinimeltään "Nanni" (s. 2. tammikuuta 1940 Bologna, Italia), on entinen italialainen F1-kuljettaja.


title: Nanni Galli

text: Galli aloitti uransa teini-ikäisenä kartingissa. Vuonna 1964 hän ajoi vakioautosarjoja Steyer-Puchin ja Mini Cooperin autoilla. Hän siirtyi vuonna 1966 Alfa Romeon tehdaskilpakuljettajaksi ja ajoi Formula 2 -sarjassa vuosina 1967-69 sekä 1971. Galli voitti Mugellon ratakilpailun vuonna 1968 ollen myös toinen saman vuoden Targa Florion kilpailussa Ignazio Giuntin kanssa. Hän oli neljäs vuoden 1968 Le Mansin 24 tunnin ajossa ja 7. seuraavana vuonna. Galli ajoi Le Mansin ajoja kolmannen kerran vuonna 1972.


title: Nanni Galli

text: Galli osallistui 20 F1-osakilpailuun kausilla 1970–1973. Hän oli parhaimmillaan yhdeksäs Brasilian GP:ssä 1973. Hän oli myös kolmas vuoden 1972 MM-sarjaan kuulumattomassa Italian GP:ssä Vallelungassa ajaen Tecno-tallissa.


title: Nanni Galli

text: Galli oli varakkaan kangastehtailijan poika ja F1:n jälkeen hän siirtyi muotitehtailijaksi. Vuonna 1978 hänen yrityksensä sponsoroi Williams-tallia. Lisäksi Galli neuvotteli ja teki bisnestä Benettonin suvun kanssa Formula 1:iin siirtymisestä. Vuonna 1985 Benetton osti Toleman -tallin ja nimesi sen Benettoniksi.


title: Geitfjellet

text: Geitfjellet on Skandeihin kuuluva vuorenhuippu Geirangerfjordenin vuonon varrella, Strandan kunnassa, Norjassa. Huipun korkeus merenpinnan tasosta on 1 615 metriä.


title: Fred Gamble

text: Frederick 'Fred' Gamble (s. 17. maaliskuuta 1932 Pittsburgh, Pennsylvania, Yhdysvallat) on entinen yhdysvaltalainen F1-kuljettaja. Hän osallistui Behra-Porschen autolla yhteen F1-osakilpailuun kaudella 1960, Italian GP:hen. Hän oli kilpailussa kymmenes eikä saavuttanut pisteitä.


title: Talkin’ Blues

text: Talkin' Blues on reggaeyhtye Bob Marley & The Wailersin vuonna 1991 julkaistu livealbumi.


title: Thomas Hill

text: Thomas Lionel Hill (s. 17. marraskuuta 1949 New Orleans, Louisiana, Yhdysvallat) on entinen yhdysvaltalainen pika-aitajuoksija ja olympiamitalisti.


title: Thomas Hill

text: Hill saavutti Münchenin 1972 olympialaisissa pronssia 110 metrin aitajuoksussa ajalla 13,48 s. Hän voitti olympiavoittoa puolustaneen maanmiehensä Willie Davenportin 0,02 sekunnilla. Oman välieränsä Hill oli voittanut ajalla 13,47 s.


title: Dalsnibba

text: Dalsnibba on Skandeihin kuuluva vuorenhuippu lähellä Geirangeria, Strandan kunnassa, Norjassa. Huipun korkeus merenpinnan tasosta on 1 476 metriä.


title: Dalsnibba

text: Huipulle johtaa kapea tie, Nibbevegen, jolle pääsee kääntymään Riksvei 63 -tieltä Djupvatnet-järven rannalla olevan Djupvasshyttan kohdalla olevasta risteyksestä. Tien lähtöpiste Djupvasshyttalla on 1 039 metriä merenpinnan tasoa ylempänä, ja tie tekee 11 mutkaa ennen päättymistään huipulla sijaitsevalle parkkipaikkatasanteelle. Tiellä on käytössä tullimaksu, joka peritään Djupvasshyttan kohdalla, ennen vuorelle kipuamista.


title: Dalsnibba

text: Eräänlaisen Geirangerin turismin symbolin maineen saanut tie avattiin yleisön käyttöön vuonna 1939 ja sen rakentaminen kesti kolme vuotta. Aloitteen tien rakentamiselle teki Geiranger Skysslag -yhtiö, joka myös maksoi huomattavan osan tien rakennuskustannuksista. Tie pidetään tavallisesti avoinna kesä- ja lokakuun välisenä aikana. Huipulle on rakennettu moderni palvelurakennus, johon kuuluu pieni matkamuistomyymälä ja käymälämahdollisuudet.


title: Ralph Mann

text: Ralph Vernon Mann (s. 16. kesäkuuta 1949 Long Beach, Kalifornia) on yhdysvaltalainen entinen 400 metrin aitajuoksija ja olympiamitalisti.


title: Ralph Mann

text: Mann voitti 400 metrin aitajuoksun vuoden 1971 Pan-Amerikan kisoissa Calissa ajalla 49,11 s. Münchenin 1972 olympialaisissa hän saavutti hopeaa ajalla 48,51 s edellään vain maailmanennätystä parantanut ugandalainen John Akii-Bua.


title: Rundegga

text: Rundegga on Skandeihin kuuluva vuorenhuippu Strandan kunnan kaakkoisnurkassa, Norjassa. Huipun korkeus merenpinnan tasosta on 1 615 metriä. Sitä lähellä sijaitsee jonkin verran matalampi Dalsnibba (1 476 m), jonka huipulle johtaa kapea autotie.


title: Andrejs Štolcers

text: Andrejs Štolcers (s. 8. heinäkuuta 1974 Riika, Latvia) on latvialainen jalkapalloilija, joka pelasi muun muassa englantilaisseura Fulham FC:ssä vuosina 2000–2004.


title: Andrejs Štolcers

text: Štolcers kuului Latvian joukkueeseen EM-kilpailuissa 2004 mutta pääsi kentälle vain Latvian viimeisen alkusarjaottelun lopussa.


title: Salibandyn IV-divisioona

text: Miesten IV-divisioona on Suomen viidenneksi korkein salibandyn sarjataso. Toteuttamisesta vastaa Suomen Salibandyliitto, joka järjestää sarjat turnausmuotoisesti liiton seitsemällä alueella, jotka on jaettu maantieteellisesti Etelä-, Sisä-, Kaakkois-, ja Pohjois-Suomeen sekä Savo-Karjalaan, Pohjanmaahan ja Länsirannikkoon.


title: Salibandyn IV-divisioona

text: Sarja pelataan turnausmuotoisesti kaksin- tai kolminkertaisena sarjana. Peliaika on 3×15min, joista kolmannen erän kolme viimeistä minuuttia ovat tehokasta peliaikaa.


title: Douglas Sloan

text: Douglas J. Sloan on yhdysvaltalainen käsikirjoittaja, ohjaaja ja tuottaja, joka palkittiin Writers Guild of America -palkinnolla elokuvan "" käsikirjoituksesta vuonna 2007.


title: Douglas Sloan

text: Sloan aloitti työskentelynsä television parissa 1990-luvulla "Mighty Morphin Power Rangersin" myötä, kun hän sai töitä sarjaa tuottaneelta Saban Entertainmentilta. Hän päätyi sarjan tuotantoryhmään ja teki aluksi pienen näytelmäroolin, ennen kuin ryhtyi sarjan käsikirjoittajaksi. Sloan ohjasi myös muutaman jakson. Samaan aikaan hän käsikirjoitti Sabanin toiseen tuottamaan sarjaan "VR Troopersiin". Ennen sarjojen käsikirjoittamista Sloan oli jo aikaisemmin käsikirjoittanut elokuvan "Silk Degrees" vuonna 1994 ja vuotta myöhemmin "Someone to Die For".


title: Douglas Sloan

text: Sloan jatkoi vielä Power Rangersin parissa huolimatta Saban Entertainmentin lopettaessa toimintansa myytyään yhtiönsä Disneylle. Hän käsikirjoitti jaksoja vielä "iin" ja "Power Rangers Dino Thunderiin" ennen kuin jätti Power Rangers -sarjan kokonaan. Sittemmin käsikirjoittamisen sijaan Sloan on työskennellyt enimmäkseen vastaavana elokuvatuottajana.


title: Into the Wild

text: Into the Wild voi viitata:


title: Esa Lonka

text: Esa Seppo Lonka (s. 13. elokuuta 1948 Helsinki) on suomalainen laki- ja virkamies. Hän toimi Suomen valtakunnansovittelijana elokuusta 2009 vuoden 2014 loppuun.


title: Esa Lonka

text: Lonka kirjoitti ylioppilaaksi Helsingin toisesta lyseosta 1968 ja valmistui oikeustieteen kandidaatiksi Helsingin yliopistosta 1972. Hän aloitti työuransa valtion tieteellisen toimikunnan tutkimusapulaisena vuonna 1972 ja toimi samana vuonna myös professori Antti Suvirannan tutkimusapulaisena ja Helsingin yliopiston kurssiassistenttina. Vuonna 1973 Lonka toimi Väestörekisterikeskuksen tarkastajana ja aloitti työt sosiaali- ja terveysministeriön työsuojeluosastolla.


title: Esa Lonka

text: Lonka on tehnyt uransa sosiaali- ja terveysministeriössä, työministeriössä ja työ- ja elinkeinoministeriössä, joissa hän työskenteli vuodesta 1973 aina valtakunnansovittelijaksi valintaansa asti. Vuonna 2009 Lonka toimi maaliskuusta elokuuhun sosiaali- ja terveysministeriössä työsuojeluosaston säädösyksikön johtajana. Vuosina 2008–2009 hän oli hallitusneuvos työ- ja elinkeinoministeriössä ja vuosina 1999–2009 sitä edeltäneen työministeriön politiikkaosastolla. Vuodet 1989–1998 Lonka työskenteli erilaisissa tehtävissä työministeriön työympäristöosastolla ja sitä ennen vuodet 1983–1989 sosiaali- ja terveysministeriössä. Vuodesta 1987 hän toimi Uudenmaan piirisovittelijana ja valtakunnansovittelijan varamiehenä. Lonka toimi työtuomioistuimen varajäsenenä vuodesta 1995.


title: Esa Lonka

text: Alkuvuonna 2009 järjestetyssä uuden valtakunnansovittelijan hakuprosessissa Lonka oli monien mutkien kautta työmarkkinajärjestöjen ehdokas, joskaan kaikki järjestöt eivät olleet yksimielisiä. Muun muassa Akava ajoi Markku Lemmettyä viime metreille asti.


title: Esa Lonka

text: Valtakunnansovittelijan viran täyttöä leimasi pitkähkö, jopa farssiksikin kutsuttu valintaprosessi, jonka aikana useampaan kertaan suosikkien joukkoon noussut henkilö vetäytyi. Näihin kuuluivat SAK:n entinen puheenjohtaja Lauri Ihalainen (ei hakenut) sekä hakemuksensa peruuttaneet Työttömyysvakuutusrahaston toimitusjohtaja Heikki Pohja ja SAK:n elinkeinoasioiden päällikkö Janne Metsämäki. Virkaa haki 16 henkilöä, mutta sitä ehdotettiin prosessin aikana jopa julistettavaksi uudelleen hakuun ehdokkaiden vetäytymisen vuoksi.


title: Esa Lonka

text: 10. kesäkuuta 2009 työministeri Tarja Cronberg ilmoitti esittävänsä Lonkaa tehtävään. 18. kesäkuuta 2009 Valtioneuvosto nimesi Longan valtakunnansovittelijaksi. Lonka aloitti elokuun puolivälissä, kun hänen edeltäjänsä Juhani Salonius siirtyi eläkkeelle.


title: Nick Steele

text: Nick Steele (5. helmikuuta 1980 Coffs Harbour, Australia) on näyttelijä ja malli. Hänen isänsä on australialainen ja äitinsä yhdysvaltalainen. Hän syntyi Australiassa, mutta kasvoi Kaliforniassa. Hänellä on kaksi veljeä, Jim ja Chris, ja yksi sisko, Cassie.


title: Nick Steele

text: Steele valmistui Kalifornian yliopistosta vuonna 2002 pääaineenaan psykologia ja sivuaineenaan ranskan kirjallisuus. Hän vietti opiskeluaikoinaan vuoden Toulousessa, Ranskassa, jonka aikana hän matkusteli laajasti ympäri Eurooppaa. Nykyisin hän asuu Los Angelesissa.


title: Nick Steele

text: Steele on työskennellyt monien julkisuuden henkilöiden kanssa, esimerkiksi Britney Spearsin, Drew Barrymoren, Madonnan, Rose McGowanin ja Meg Ryanin kanssa.


title: Nick Steele

text: Steele on myös esiintynyt yksittäisissä jaksoissa eräissä televisiosarjoissa, esimerkiksi Seitsemäs taivas, Tunteita ja tuoksuja, Siskoni on noita, ja Californication.


title: Nykysuomen seura

text: Nykysuomen seura on suomalainen yhdistys, jonka tarkoitus on toimia suomen kielen käyttäjien, opettajien ja tutkijoiden valtakunnallisena yhdyssiteenä. Seuran päätarkoituksena on ”suomen kielen sekä sen kirjallisen ja suullisen käytön kehittäminen ja vaaliminen siten, että se mahdollisimman monipuolisesti palvelisi niitä viestintätehtäviä, jotka yhteiskunta erilaisille kielenkäyttäjäryhmille asettaa”. Seura on perustettu vuonna 1980. Se julkaisee kaksi kertaa vuodessa ilmestyvää "Kielikuvia"-lehteä.


title: Kalajoen Juhannus

text: Kalajoen Juhannus on jo vuosikymmenten ajan juhannuksena Kalajoen Hiekkasärkillä Pohjanmaalla järjestetty kolmen päivän musiikkifestivaali. Tapahtuma järjestetään Suomen suurimman leirintäalueen vieressä.


title: Kalajoen Juhannus

text: Ajankohta: 23.–25. kesäkuuta.


title: Kalajoen Juhannus

text: Ulkomaiset esiintyjät: E-Rotic , Pandora ja Milk Inc.


title: Kalajoen Juhannus

text: Kotimaiset esiintyjät: Fintelligens, Cheek, Petri Nygård, Kymppilinja, Jenni Vartiainen, Aurium, Apulanta, Hausmylly, Haloo Helsinki!, Saurus & Timi Lexikon, Martti Servo & Napander, Brädi, Mansesteri, Chorale, Yö, Paleface, Uniikki, Pariisin kevät, Mikael Gabriel, Klamydia, K-System, Dacia, Sustain ja Reckless Love


title: Kalajoen Juhannus

text: Ajankohta: 24.–26. kesäkuuta.


title: Kalajoen Juhannus

text: Ulkomaiset esiintyjät: The Baseballs , Basic Element , Look Twice , Pakito


title: Kalajoen Juhannus

text: Kotimaiset esiintyjät: Lauri Tähkä & Elonkerjuu, Klamydia, Antti Tuisku, Movetron, Cheek, Chisu, Fintelligens, DJ Proteus, Telaketju, Petri Nygård, Anna Abreu, Iiris, Chorale, DCX, Deep Insight, Signmark, Hausmylly, BB Sally, Aste ja Tiskikone


title: Kalajoen Juhannus

text: Ajankohta: 18.–20. kesäkuuta.


title: Kalajoen Juhannus

text: Festivaaleilla esiintyivät muun muassa:


title: Kalajoen Juhannus

text: Ulkomaiset esiintyjät: Scooter , Sash! ja Pandora


title: Kalajoen Juhannus

text: Kotimaiset esiintyjät: Popeda, Cheek, Deep Insight, Klamydia, Movetron, Maj Karma, Amorphis, Fintelligens, Irina, Indica, Waldo’s People, Chorale, Pelle Miljoona & Unabomber ja Frederik. Esiintymisen festivaaleilla teki myös julkisuudessa kohuttu Johanna Tukiainen, joka esitti debyyttisinglensä "Lööppijulkkis".


title: Kalajoen Juhannus

text: Ajankohta: 19.–22. kesäkuuta


title: Kalajoen Juhannus

text: Ulkomaiset esiintyjät (Summer Heat -lava): Velvet


title: Kalajoen Juhannus

text: Kotimaiset esiintyjät (päälava): Lauri Tähkä & Elonkerjuu, Sturm und Drang, Viikate, Los Bastardos Finlandeses, Chorale


title: Kalajoen Juhannus

text: Kotimaiset esiintyjät (Summer Heat -lava): Players, Retropop, Dj Proteus & RX, Martina & Dazzling Ladies


title: Kalajoen Juhannus

text: Ulkomaiset esiintyjät (Summer Heat -lava): Pandora ja Adam Tensta


title: Kalajoen Juhannus

text: Kotimaiset esiintyjät (päälava): 51koodia, Turo’s Hevi Gee, Movetron, Klamydia, Stalingrad Cowgirls, Elastinen


title: Kalajoen Juhannus

text: Kotimaiset esiintyjät (Summer Heat -lava): Players, DCX, Martina & Dazzling Ladies


title: Kalajoen Juhannus

text: Ulkomaiset esiintyjät: Basic Element (päälava), 666 (Summer Heat -lava)


title: Kalajoen Juhannus

text: Kotimaiset esiintyjät (päälava): Barbe-Q-Barbies, Lissut, Anna Abreu, KYPCK, Kilpi


title: Kalajoen Juhannus

text: Kotimaiset esiintyjät (Summer Heat -lava): Players, Martina & Dazzling Ladies, Hausmylly, Dacia


title: Kalajoen Juhannus

text: Ajankohta: 21.–23. kesäkuuta.


title: Kalajoen Juhannus

text:
Ulkomaiset esiintyjät: Basshunter , Sylver , Tina Cousins ,
N-Euro


title: Kalajoen Juhannus

text: Kotimaiset esiintyjät: Lapko, Klamydia, Irina, Apulanta, Jermaine, Vanity Ink, Private Line, Deep Insight, Thunderstone


title: Kalajoen Juhannus

text: Ulkomaiset esiintyjät: Danzel , X-perience , Basic Element


title: Kalajoen Juhannus

text: Kotimaiset esiintyjät: Stam1na, Stella, Zen Café, PMMP, Mokoma, Blake, Damn Seagulls, Traffic Island, Stalingrad Cowgirls, Machine Men, Rubik, Chorale, Martina Aitolehti


title: Kalajoen Juhannus

text: Ulkomaiset esiintyjät: Vinylshakerz feat. Kemi (Live) , Pandora , Ian Van Dahl


title: Kalajoen Juhannus

text: Kotimaiset esiintyjät: Lovex, Sturm und Drang, Lauri Tähkä & Elonkerjuu, Viikate, Ari Koivunen, No Shame, Bleak, Kilpi, Jana, Moses Hazy, Snipe Dripe, DCX, Dacia


title: Unohdetut kuvat

text: Unohdetut kuvat () on Costa Botesin ja Peter Jacksonin ohjaama uusiseelantilainen pseudodokumenttielokuva vuodelta 1995. Se kertoo dokumentaarista tyyliä jäljitellen kuvitteellisesta Colin McKenziestä, uusiseelantilaisesta elokuvan pioneerista, joka keksii 1900-luvun alussa muun muassa kamera-ajon sekä ääni- ja värielokuvan ennen muita, mutta jää unholaan onnettomien sattumien ja ennenaikaisen kuolemansa vuoksi.


title: Unohdetut kuvat

text: Sekä Botes että Jackson esiintyvät elokuvassa omana itsenään dokumentin tekijöinä. Lisäksi elokuvassa esiintyy lavastetuissa haastatteluissa muutamia tunnettuja elokuva-alan henkilöitä, kuten elokuvahistorioitsija Leonard Maltin ja Miramax Filmsin Harvey Weinstein.


title: Unohdetut kuvat

text: Kun elokuva ensiesitettiin Uuden-Seelannin televisiossa 28. lokakuuta 1995, monet luulivat sitä todelliseksi dokumentiksi ja pettyivät tai suuttuivat, kun se paljastettiin jälkeenpäin fiktioksi. Elokuvaa mainostettiin etukäteen dokumenttina ja esimerkiksi The Listener -lehdessä julkaistiin elokuvasta ja Colin McKenziestä laaja artikkeli, jonka kirjoittaja oli juonessa mukana. Toisaalta Jackson ja Botes ovat ilmaisseet, ettei heidän tarkoituksensa ollut huijata katsojia, vaan että ohjelman kuluessa sen fiktiivisyys paljastuisi itse kullekin.


title: Bunny Wailer

text: Bunny Wailer, tunnetaan myös nimellä Bunny Livingston, (oik. Neville O'Riley Livingston, s. 10. huhtikuuta 1947 Kingston, Jamaika) on jamaikalainen reggaemuusikko ja lauluntekijä sekä yksi The Wailers -yhtyeen alkuperäisjäsenistä.


title: Bunny Wailer

text: Bunny Wailer ja reggaelegenda Bob Marley kasvoivat samassa perheessä, vaikka he eivät olleet veljeksiä. Bunnyn isä Thaddeus "Toddy" Livingston eli Bobin äidin Cedella Bookerin kanssa, ja heillä oli myös tytär, Pearl Livingston. Wailer perusti Marleyn ja Peter Toshin kanssa The Wailers -yhtyeen 1960-luvun alussa. Hänen roolinsa yhtyeen laulajana ja lauluntekijänä jäi jonkin verran Marleyn ja Toshin varjoon. Wailerin 1960-luvulla yhtyeelle tekemät kappaleet olivat gospel- ja Curtis Mayfield -vaikutteisia.


title: Bunny Wailer

text: Wailer jätti The Wailersin vuonna 1973 ja ryhtyi soolouralle, joka jatkuu edelleen. Hän on levyttänyt niin omia kappaleitaan kuin myös versioitaan vanhoista Wailersin kappaleista. Hänelle myönnettiin vuosina 1990, 1994 ja 1996 Grammy-palkinto vuoden parhaasta reggae-albumista. Wailer on uskonnoltaan rastafari.


title: Suomen uistinvalmistajat

text:
Suomen uistinvalmistajat ovat Rapalaa lukuun ottamatta pieniä yrityksiä, joita on muodostunut pääasiassa 1930- ja 1960-luvuilla. Suurin uistinvalmistaja Rapala VMC on julkisen noteerauksen hankkimisensa jälkeen kansainvälinen yhtymä, jolla on useita tavaramerkkejä. Se valmistaa tai valmistuttaa tavaramerkeillään myös muita kuin vieheitä.
Aave-Uistin on lusikkauistinten valmistaja. Heittokalastusta varten on olemassa kolme kokoa: "Joki", jonka massa on 18 grammaa ja pituus 7 cm, "Järvi", jonka massa on 24 grammaa ja pituus 8,3 cm sekä "Meri", jonka pituus on 9,3 cm ja massat 25 grammaa tai jopa 30 grammaa. Lusikkauistimilla voidaan heittokalastaa meritaimenia.


title: Suomen uistinvalmistajat

text: Vetouistelukalastusta ja lähinnä taimenia ja järvilohia varten on taittoperäuistimia. Ne ovat kapeita ja pitkänomaisia lusikkauistimia, joiden peräosa on taitettu viistoon. Hyvä nopeus on 2,5–3 solmua. Taittoperien pituudet ovat 8,3 cm, 9,3 cm ja 12 cm, joista viimeksi mainittua käytetään lohen kalastuksessa. Varsinainen lohen kalastuksen lusikkauistin on "lohipelti", jonka pituuksia ovat 11 cm ja 12,5 cm. Lohen lisäksi "lohipellillä" vetouistellaan myös haukia. "Lohipelti" on tyypillisemmän lusikkauistimen näköinen kuin valmistajan pitkät heittolusikkauistimet.


title: Suomen uistinvalmistajat

text: Varsinainen hauki-lusikkauistin on 12 cm:n pituinen, ja sen massa on 38 grammaa.


title: Suomen uistinvalmistajat

text: Pienissä järvissä ja koskissa Järvitaimenien ja kirjolohien kalastamiseen on erittäin kevyitä 5 cm pitkiä uistimia, jotka painavat vain 5–8 g.


title: Suomen uistinvalmistajat

text: Kalkkislainen Finlandia Uistin Oy on 1963 Hannu Kankaan ja Kalevi Kankaan perustama uistintehdas, jonka tuotemerkkinä on ollut vuodesta 1966 Nils Master, jonka ensimmäinen puu-uistinmalli oli Nils Master Invincible. 1963-1965 oliva Finlandia Uistimen puu-uistimet Rapala-tyyppisiä. Nils Master Invincible oli aluksi tasapaksu uistin, kunnes Tenojoella Lapissa kalastanut Martti Pyymäki vuolemalla ohensi uistimen perän kapeammaksi tehostaen lohenkalastusta. Kavennus siirtyi myös Finlandia Uistimen Nils Master-tuotantoon, jolloin Nils Master Invincible sai lopullisen muotonsa. Nils Master Invincible-malleja oli aluksi kuusi, sittemmin seitsemänä eri pituutena 44:n värisenä sekä syväuistimena, uppouistimena ja pintauistimena. Finlandia-Uistin osti 1978 ruotsalaisen 1940-luvulta peräisin olevan Tage Tysklindin Bete-uistin tuotemerkin.


title: Suomen uistinvalmistajat

text: Iitin Uistin on Iitissä toimiva 1997 perustettu uistinvalmistaja, joka valmistaa lusikkauistimia ja vaappu-uistimia.


title: Suomen uistinvalmistajat

text: Korkiakosken Uistin on Riihimäellä toimiva uistinvalmistaja, joka on toiminut vuodesta 1993 alkaen. Jesse vaappu-uistimet painavat 3 g ja 5 cm, 10 g ja 8 cm, 13 g ja 11 cm, 28 g ja 14 cm. Vaappu-uistimen etulevyjä on kolmea mallia: tavallinen L-muotoinen etulevy, jolla 3 g:n painoinen "Jesse" ui metrin syvyydessä, satulan muotoisella etulevyllä, satulalevyllä, joka vaikuttaa myös uintiin. 11 g:n painoisia Jessejä on varustettuina sekä satulalevyllä, joka mahdollistaa kelluvalle uistimelle 2,5 metrin uintisyvyyden ja syvänne-etulevyllä, joka vie kelluvan uistimen 5 metrin syvyyteen. Satulalevy aikaansaa vaappu-uistimen pyrähtelevän uinnin.


title: Suomen uistinvalmistajat

text: Tavanomaisten vaappu-uistinten lisäksi on "jerk-uistin", joista 60-grammainen 12 cm pitkä malli on hitaasti uppoava ja samanpituinen 80-grammainen on nopeasti uppoava. Jerk-vaappu-uistimissa on erityistä sisällä olevat kuulat, jotka saavat vedessä aikaan rämisevän äänen.


title: Suomen uistinvalmistajat

text: Korkiakosken Uistin valmistaa lisäksi smoltteja ja "Osku"-painouistimia.


title: Suomen uistinvalmistajat

text: Kosto-Uistin on Kari Raatesalmen perustama uistintehdas, joka valmistaa vaappu-uistimia.


title: Suomen uistinvalmistajat

text: Kuusamon Uistin on 1967 perustettu kuusamolainen uistinvalmistaja. Yhtiön perustivat 1960-luvulla Paavo Korpua ja Paavo Putila. Kuusamon Uistimen valmistettavaksi ovat tulleet myös 1890 syntyneen kultaseppä Pekka Räsäsen uistintyypit, joita olivat malli 1, 3, 7, 12, 14, 16, 40, 77, 91, 99. Erityissesti Räsänen 7, jota valmistettiin 6,5 cm:n, 7,5 cm:n ja 9,0 cm:n mittaisena tuli suosituksi Tenolla lusikkauistimena. Edelleen tuotettavi Räsänen-uistimia ovat mallit 70/10, 70/20, joista ovat helmelliset mallit ja ruohikkosuojamallit.


title: Suomen uistinvalmistajat

text: Motti-Uistin on siilinjärveläinen uistintenvalmistaja, joka tuottaa 7 cm pitkiä ja 9 g painavia sekä 11 cm pitkiä ja 22 g painavia paksuja lusikkauistimia. Lisäksi Motti-Uistin tekee "SK-Pilkki"-nimisiä riimupilkkejä.


title: Suomen uistinvalmistajat

text: Rapala VMC on perustettu 1930-luvulla Lauri Rapalan ajatusten pohjalta. Sen pääpaikka on ollut Asikkala, mistä valmistus on lakkautettu. Yhtymälle kuuluvat viehemerkit Rapala, Blue Fox, Storm ja Luhr Jensen. Kalastukseen suoranaisesti liittymättömiä yhtiöitä ovat rovaniemeläinen puukkotehdas Marttiini ja hartolalainen suksitehdas Peltonen.


title: Suomen uistinvalmistajat

text: Tintti-Uistin on mikkeliläinen lusikkauistinten valmistaja, jonka mallistossa on viisi "Pikku-Järväri 11" -nimistä 73 mm pitkää taittoperäistä, seitsemän "Järväri 22" -nimistä 89 mm pitkää voimakkaasti taittoperäistä, seitsemän "Tane 44" -nimistä 92 mm pitkää keskiraskasta taimenille tarkoitettua, seitsemän "Meri 66" -nimistä 105 mm pitkää, neljä "Mag 99" -nimistä 116 mm pitkää uistinta.


title: Suomen uistinvalmistajat

text: Tiura-Uistin perustuu torniolaisen kultaseppä Peter Käänteisen 1881 aloittamaan lusikkauistinvalmistukseen. Lusikkauistin perustuu siihen, että niitä valmistettiin hopealusikkamuoteilla sekä siihen, että ne, joilla ei ollut jakokunnan kautta kalastuskuntaan oikeutta eikä mahdollisuutta tämän vuoksi pitää verkkoja Kemijoessa, joutuivat kalastamaan ilman verkkoja muilla tavoin. Peter Käänteisen kisälli Frans Wilhelm Tiura opiskeli Pietarissa kultasepäksi ja aloitti 1896 Kemiin palattuaan valmistaa aikaisemmin nimettöminä valmistettuja uistimia F. W. Tiuran nimellä stanssattuina. Vuosien 1881–1950 vanhoja uistinmalleja olivat 23: 00, 0, 1, 2, 3, 4, 5, 6, 7, 8, 9, 10, 11, 12, 13, 14, 15, 16, 61, 71, 81 ja 81.


title: Suomen uistinvalmistajat

text: Tiuran jälkeen työtä jatkoi Väinö Viktor Varonen, ja lusikkauistimien nimi oli V. V. V. F. W. Tiura. Varosen jälkeen työtä jatkoi Teemu Ypyä vuoteen 1989, jolloin hän myi oikeudet Ari Yliollitervolle. 1994 kehitettiin uusi uistinmalli, Vetotiura, 1995 Neiden.


title: Suomen uistinvalmistajat

text: 1996 Tiura-Uistin aloitti talvikalastussyöttien valmistuksen, jolloin syntyi Kirjotiura.


title: Suomen uistinvalmistajat

text: Vesemma-Uistin on vesantolainen uistinvalmistaja, joka tuottaa uppoavia ja kelluvia Lap Trap- ja Ura-Emma-vaappu-uistimia sekä suuria, 14 cm pitkiä, Sea Finn-vaappu-uistimia.Suuri Uistinkirja, Timo Hyytinen, 2008, Arma Fennica, ISBN 9789525687064


title: Michael Shine

text: Michael Lyle Shine (s. 19. syyskuuta 1953 Warren, Pennsylvania, Yhdysvallat) on entinen yhdysvaltalainen 400 metrin aitajuoksija ja olympiamitalisti.


title: Michael Shine

text: Shine saavutti Montréalin 1976 olympialaisissa hopeaa 400 metrin aitajuoksussa ajalla 48,69 s. Hän hävisi maailmanennätyksen juosseelle maanmiehelleen Edwin Mosesille 1,05 sekunnin erolla.


title: James Owens

text: James Earl Owens (s. 5. heinäkuuta 1955 Sacramento, Kalifornia, Yhdysvallat) on entinen yhdysvaltalainen pika-aitajuoksija.


title: James Owens

text: Owens sijoittui Montréalin 1976 olympialaisissa kuudenneksi 110 metrin aitajuoksussa ajalla 13,73 s.


title: Addison Montgomery

text: Tri. Addison Adrianne Forbes Montgomery (ent. Montgomery-Shepherd) on fiktiivinen henkilö amerikkalaisissa televisiosarjoissa Greyn anatomia ja Rakkauden anatomia. Häntä esittää näyttelijä Kate Walsh.


title: Addison Montgomery

text: Addison esiintyi Greyn anatomiassa ensimmäisen kerran sarjan ensimmäisen tuotantokauden päätösjaksossa vuonna 2005. Addisonin suunniteltiin vierailevan sarjassa vain muutaman jakson verran, mutta hahmon saaman suosion takia Addisonista tehtiin yksi sarjan vakituisista henkilöistä. Vuonna 2007 Addisonille luotiin oma sarja Private Practice (Rakkauden anatomia). Addison siirtyi Greyn anatomiasta vakituisesti tähän sarjaan ja on sittemmin vieraillut Greyn anatomiassa muutaman kerran.


title: Addison Montgomery

text: Addison on ammatiltaan kirurgi ja gynekologi. Hän on erikoistunut raskaana olevien naisten ja vastasyntyneiden lasten kirurgiaan sekä genetiikkaan. Hän on menestynyt urallaan ja saanut osakseen paljon arvostusta kirurgina.


title: Addison Montgomery

text: Addisonilla on veli Archer, joka on myös kirurgi. Addison ja Archer ovat varakkaasta perheestä. Addison on ollut aiemmin naimisissa Derek Shepherdin kanssa, mutta pari on eronnut. Addison asuu nykyään Los Angelesissa ja työskentelee ystäviensä Sam ja Naomi Bennettin perustamalla yksityisklinikalla.


title: Addison Montgomery

text: Addison saapuu New Yorkista Seattle Gracen sairaalaan sarjan ensimmäisen tuotantokauden päätösjaksossa aikeinaan tehdä sovinto miehensä Derekin kanssa. Derek on jättänyt Addisonin saatuaan tietää tämän syrjähypystä Derekin parhaan ystävän Mark Sloanin kanssa ja muuttanut Seattleen. Seattlessa Derek on alkanut seurustella Derekin avioliitosta tietämättömän Meredith Greyn kanssa.


title: Addison Montgomery

text: Addisonin saavuttua sairaalaan Derek kohtelee häntä ensin hyvin vihamielisesti. Addison yrittää ensin hieroa sovintoa Derekin kanssa, mutta suostuu sitten allekirjoittamaan avioeropaperit. Derek aikoo myös kirjoittaa paperit, mutta päättääkin sitten yrittää vielä kerran Addisonin kanssa ja lopettaa suhteensa Meredithin kanssa.


title: Addison Montgomery

text: Addison muuttaa Derekin luo Seattleen ja ottaa vastaan kirurgin työn sairaalasta. Seattlessa hän ystävystyy mm. Callie Torresin ja Miranda Baileyn kanssa. Derek ja Addison yrittävät korjata avioliittoaan. He onnistuvatkin pääsemään parempiin väleihin, mutta parin avioliittoa hiertävät yhä vanhat ongelmat, Derekin tunteet Meredithiä kohtaan sekä Mark Sloanin yllättävä ilmestyminen Seattleen. Mark yrittää saada Addisonin muuttamaan takaisin New Yorkiin, mutta tämä kieltäytyy.


title: Addison Montgomery

text: Addison saa tietää Derekin pettäneen häntä Meredithin kanssa sairaalan juhlissa. Hän tajuaa avioliittonsa olevan ohi, ja soittaa humalassa Markille New Yorkiin. Mark lentää Addisonin luo ja he viettävät yön yhdessä. Seuraavana aamuna Addison yrittää päästä Markista eroon huonolla menestyksellä. Mark päättää voittaa Addisonin sekä Derekin ystävyyden takaisin ja muuttaa Seattleen.


title: Addison Montgomery

text: Addison ja Derek päättävät ottaa avioeron. Addison masentuu erosta. Hän aloittaa pian uudelleen suhteen Markin kanssa, mutta suhteesta ei tule vakavaa Markin huikentelevaisen luonteen takia. Addisonilla on lyhyt suhde myös Alex Karevin kanssa, mutta Alex ei halua jatkaa suhdetta tajutessaan Addisonin etsivän vakavampaa ihmissuhdetta kuin mihin hän itse on valmis. Saatuaan tarpeekseen epäonnistuneista ihmissuhteista Addison päättää aloittaa alusta toisessa kaupungissa.


title: Addison Montgomery

text: Addison jättää työnsä Seattle Gracessa ja muuttaa Los Angelesiin. Hän ottaa vastaan työn ystäviensä Naomi ja Sam Bennetin perustamalta Oceanside Wellness Center -nimiseltä yksityisklinikalta. Muutos auttaa Addisonia toipumaan vanhoista asioista, mutta tuo myös uusia hankaluuksia. Addisonin on aluksi hankala sopeutua uuteen työyhteisöön ja tapoihin. Vähän ajan kuluttua hän kuitenkin ystävystyy uusien kollegoidensa Violet Turnerin, Cooper Friedmanin, Dell Parkerin ja Pete Wilderin kanssa.


title: Addison Montgomery

text: Addisonin ja Peten välille tulee romanssi, joka kuitenkin päättyy lyhyeen. Addison jättää Peten, kun tämä ei ilmaannu treffeille eikä kerro mitään syytä. Pian tämän jälkeen Addison tutustuu losangelesilaiseen poliisiin Keviniin ja alkaa seurustella tämän kanssa.


title: Addison Montgomery

text: Addisonin ja Kevinin suhde voi hyvin jonkin aikaa, mutta ajautuu sitten ongelmiin. Addisonin on vaikea luottaa miehiin, ja Kevinin taas vaikea suhtautua siihen, että Addison on häntä huomattavasti varakkaampi ja korkeammin koulutettu.


title: Addison Montgomery

text: Oceanside Wellness Center ajautuu taloudellisiin vaikeuksiin. Addison ja muut klinikan jäsenet eivät ole tyytyväisiä Naomin johtamistaitoihin, ja päättävät äänestää uudesta johtajasta. Naomi loukaantuu saatuaan tietää Addisonin ja Samin suunnitelleen hänen syrjäyttämistään hänen selkänsä takana, mutta suostuu äänestykseen. Yllättävästi äänestyksen voittaa Addison. Addison hoitaa rahavaikeudet vuokraamalla klinikan omistamia tyhjinä olevia tiloja. Pian käy ilmi, että tilat vuokranneen firman takana on läheisessä sairaalassa työskentelevä Cooperin tyttöystävä Charlotte King. Charlotte perustaa tiloihin kilpailevan klinikan.


title: Addison Montgomery

text: Addison tutustuu uudella klikalla työskentelevään tri Wyattiin. Addison ja Wyatt eivät aluksi tule lainkaan toimeen, mutta huomaavat sitten tuntevansa vetoa toisiaan kohtaan. Addison päätyy lopulta suutelemaan Wyattia, ja lopettaa suhteensa Kevinin kanssa pian tämän jälkeen. Erottuaan Kevinistä hän saa kuitenkin tietää Wyattin muuttaneen pois.


title: Addison Montgomery

text: Addisonin veli Archer muuttaa Los Angelesiin. Archer alkaa pian seurustella Naomin kanssa, mikä ärsyttää sekä Addisonia että Naomin ex-aviomiestä Samiä. Addison ei myöskään halua asua lähellä veljeään, koska hän kokee tämän arvostelevan jatkuvasti hänen elämäänsä. Addison ja Archer saavat kuitenkin sovittua välinsä. Pian käy ilmi, että Archerilla on diagnosoitu hengenvaarallinen aivokasvain, ja hän on muuttanut Los Angelesiin korjatakseen välinsä Addisonin kanssa ennen kuolemaansa. Addison pyytää apua ex-aviomieheltään Derekiltä. Addison, Archer ja Naomi lentävät Seattleen. Tilannetta seurataan muutaman jakson mittaisessa Greyn anatomian ja Rakkauden anatomian cross-overissa. Archerin tila vaikuttaa pahalta, mutta Derek saa kasvaimen poistettua ja Archer paranee.


title: Addison Montgomery

text: Palattuaan Los Angelesiin Addison tutustuu sydänlääkäri Noah Barnesiin, ja ihastuu tähän. Hän saa kuitenkin pian tietää Noahin olevan Addisonin raskaana olevan potilaan aviomies. Noah alkaa piirittää Addisonia avioliitostaan huolimatta, ja Addison joutuu kamppailemaan tunteidensa ja moraalinsa välillä. Addison suutelee Noahia, mutta vetäytyy sitten pois. Toisen tuotantokauden päätösjaksossa Noahin vaimo alkaa synnyttää. Addison ei pysty käsittelemään tilannetta, pakenee paikalta ja pyytää Delliä auttamaan synnytyksessä hänen sijaansa.


title: Addison Montgomery

text: Addison on sanonut välit poikki Noahin kanssa, mutta sydänsurut ja huono omatunto vaivaavat häntä. Addisonilla on vaikeuksia myös klinikan jättäneen Naomin kanssa. Addison ei pidä Naomin lähdöstä, ja Naomi ei osaa suhtautua Addisoniin uudessa tilanteessa. Naisten välit alkavat kuitenkin vähitellen parantua.


title: Addison Montgomery

text: Addisonin isä Captain tulee yllättäen tapaamaan Addisonia. Addisonin ja isän välit ovat huonot. Addison syyttää isäänsä siitä että tämä pettänyt Addisonin äitiä Bizzyä eri naisten kanssa. Captain vaatii lopulta Bizzyä kertomaan Addisonille "totuuden". Addisonille selviää, että Bizzyllä on ollut 20 vuoden ajan salasuhde ystävänsä Susanin kanssa, mutta Captain pitää häntä silti elämänsä rakkautena. Addison järkyttyy ja joutuu muuttamaan käsityksiään perheestään. Ahdistuneena Addison etsii turvaa Samin sylistä. Sam kuitenkin torjuu Addisonin.


title: Addison Montgomery

text: Mark saapuu Los Angelesiin 18-vuotiaan tyttärensä Sloanin kanssa, joka tarvitsee Addisonin apua raskaudessa olevien ongelmien takia. Addison ja Mark ovat molemmat eri syistä ahdistuneita. Mark tarjoaa piristykseksi seksiä, ja he päätyvät harrastamaan seksiä Addisonin toimistossa. Mark ehdottaa Addisonille, että he voisivat palata yhteen ja kasvattaa Markin tyttären lasta Los Angelesissä. Addison alkaa kiinnostua ehdotuksesta, mutta sanoo kuitenkin suostuvansa vain jos Mark ehdottaa tätä vain hänen eikä lapsen tai eroahdistuksen takia. Mark tajuaa, ettei ole päässyt yli edellisestä suhteestaan ja vetää ehdotuksensa takaisin.


title: Addison Montgomery

text: Naomin ja Samin 15-vuotias tytär Maya tulee puhumaan Addisonin kanssa, ja kertoo olevansa raskaana. Addison paljastaa asian Naomille ja Samille. Naomi järkyttyy ja eristäytyy ystävistään.


title: Addison Montgomery

text: Samin ja Addisonin välit alkavat muuttua romanttiseen suuntaan. Naomi saa myöhemmin tietää Addisonin ja Samin välisistä tunteista ja suuttuu. Addison kieltäytyy Naomin takia aloittamasta suhdetta Samin kanssa. Hän päättää sen sijaan palata yhteen Peten kanssa. Hänestä tulee samalla läheinen Peten pojan Lucasin kanssa.


title: Addison Montgomery

text: Kauden viimeisessä jaksossa Mayan synnytys käynnistyy, mutta hän ja Dell joutuvat auto-onnettomuuteen matkalla sairaalaan ja loukkaantuvat. Naomi sanoo antaneensa Addisonille anteeksi ja pyytää tätä pelastaaman Mayan. Addison onnistuu pelastamaan Mayan ja lapsen hengen, mutta Dell kuolee. Järkyttävät tapahtumat saavat kaikki arvioimaan asioita uudelleen. Pete ja Addison eroavat ystävinä, ja Addison päättää alkaa seurustella Samin kanssa.


title: Ervin Hall

text: Ervin Henry Hall (s. 5. maaliskuuta 1947 Philadelphia, Pennsylvania, Yhdysvallat) on entinen yhdysvaltalainen pika-aitajuoksija ja olympiamitalisti.


title: Ervin Hall

text: Hall saavutti Méxicon 1968 olympialaisissa hopeaa 110 metrin aitajuoksussa ajalla 13,4 s. Välieränsä hän voitti olympiaennätyksellä 13,3 s mutta loppukilpailussa hän hävisi maanmiehelleen Willie Davenportille.


title: William Schmidt

text: William David (Bill) Schmidt (s. 29. joulukuuta 1947 Muse, Pennsylvania, Yhdysvallat) on entinen yhdysvaltalainen keihäänheittäjä ja olympiamitalisti.


title: William Schmidt

text: Schmidt saavutti Münchenin 1972 olympialaisissa pronssia keihäänheitossa tuloksella 84,42 m. Hän jätti suomalaisen Hannu Siitosen neljänneksi 10 senttimetrin erolla.


title: FOTA

text: Formula One Teams Associaton eli FOTA oli F1-tallien yhdistys, joka perustettiin vuonna 2008. Siihen kuului kaikki 12 tallia, osa talleista vuoteen 2011 asti. Yhdistyksen puheenjohtajana toimi McLarenin entinen tallipäällikkö Martin Whitmarsh. Yhdistys lakkautettiin vuonna 2014.


title: Eddie Hart

text: Edward James ”Eddie” Hart (s. 24. huhtikuuta 1948 Martinez, Kalifornia, Yhdysvallat) on entinen yhdysvaltalainen pikajuoksija ja olympiavoittaja.


title: Eddie Hart

text: Eddie Hart sivusi 100 metrin juoksun maailmanennätystä 9,9 s Eugenessa 1. heinäkuuta 1972. Münchenin 1972 olympialaisissa hän voitti 100 metrillä ensimmäisen alkueränsä ajalla 10,47 s, mutta myöhästyi seuraavalla kierroksella omasta erästään ja putosi näin jatkosta. Olympiakultaa hän voitti Larry Blackin, Robert Taylorin ja Gerald Tinkerin kanssa 4 × 100 metrin viestijuoksussa maailmanennätysajalla 38,19 s. Hart juoksi viestissä viimeisen osuuden.


title: Eddie Hart

text: Juoksu-uransa jälkeen Hart on toiminut valmentajana Kalifornian yliopistolla Berkeleyssä.


title: Gerald Tinker

text: Gerald A. Tinker (s. 19. tammikuuta 1951 Miami, Florida, Yhdysvallat) on entinen yhdysvaltalainen pikajuoksija ja olympiavoittaja.


title: Gerald Tinker

text: Tinker voitti Münchenin 1972 olympialaisissa kultaa 4 × 100 metrin viestijuoksussa maailmanennätysajalla 38,19 s. Hän juoksi kolmannen osuuden. Muut kultamitalijuoksijat olivat Larry Black, Robert Taylor ja Eddie Hart. Henkilökohtaisille matkoille Tinker ei Münchenissä osallistunut.


title: Seuraava sota

text: Seuraava sota () on yhdysvaltalaisen Jan Hartmanin kirjoittama radiokuunnelma, jonka Yleisradio esitti 29. joulukuuta 1985. Kuunnelman aiheena oli uuden Kuuban ohjuskriisin seurauksena syttyvä ydinsota. Kuunnelman toteutus oli dokumenttimuotoinen, ja se aiheutti puhelutulvan Yleisradion ohjelmapäivystykseen ja hätäpuhelinnumeroihin, vaikka kuunnelman aikana lähettiin useita kertoja varoitus lähetyksen kuulijoille eikä ohjelmassa kuultu yhtään tuttua uutisääntä. Heti kuunnelman esittämisen jälkeen vietiin šokkiin joutuneita ihmisiä terveyskeskuksiin ja monia oli matkalla väestönsuojiin. Kuunnelman aikaansaamien reaktioiden seurauksena Radioteatterin silloinen päällikkö Mirjam Polkunen ilmoitti, ettei vastaavantyyppisiä dokumenttikuunnelmia enää lähetetä.


title: Seuraava sota

text: Kuunnelma oli ennen Suomea esitetty ainakin Kanadassa 5. elokuuta 1984, ja Jan Hartman voitti kuunnelmallaan Writers Guild of America -palkinnon vuonna 1985. Aikaisemmin kuunnelma oli esitetty myös Saksan liittotasavallassa ilman vastaavia reaktioita kuin Suomessa.


title: Pikku-Vesijärven puisto

text: Pikku-Vesijärven puisto on Lahden kaupungin puisto, jossa on ollut Karirannan kesäteatteri, jonka lammessa on Lahti Energian valo- ja äänilaittein varustettu suihkulähde. Pikku-Vesijärven puistossa on aikaisemmin järjestetty Lahden kaupungin virallisen juhannuskokon polttaminen, joka nykyään tapahtuu Lahden sataman aallonmurtajalla. Puiston eteläosassa on 150 henkilöauton pysäköintialue, jota käytetään myös Lahden urheilutalon ja Lahden Messuihin liittyvien tapahtumien yhteydessä.


title: Pikku-Vesijärven puisto

text: Puisto rajoittuu idässä entiseen Salpausselän radan penkkaan, josta on poistettu kiskot ja josta on tehty kävelytie. Ratapenkan länsipuolella on Teivaan venesatama. Puiston itäpuolella on Lahden kisapuisto ja koillispuolella Kariniemen puisto.


title: Pikku-Vesijärven puisto

text: Pikku-Vesijärven puistossa on yhdessä Kariniemen puiston kanssa samoilla numeroilla merkitty Kariniemen arboretum, puulajipuisto.


title: Pikku-Vesijärven puisto

text: Puistossa on myös muita samoihin lajeihin kuuluvia puita, joita ei ole erikseen nimetty. Pikku-Vesijärven puiston eteläosasta aukeaa kuvauksellinen näkymä Lahden ammattikorkeakoululle, Lahden urheilutalolle ja Lahden kaupungintalolle päin, missä näkyvät hyvin myös Lahden Radiomäen korkeata radiomastot.


title: Jack Ellis

text: John Stuart "Jack" Ellis (s. 4. kesäkuuta 1955 Lontoo, Englanti) on englantilainen näyttelijä. Hänet tunnetaan muun muassa televisiosarjoista "Bad Girls", "Coronation Street", "Lovejoy" ja "The Bill".


title: Jack Ellis

text: Ellis on ollut naimisissa näyttelijä Christine Kavanaghin kanssa vuodesta 1983. Heillä on kaksi lasta.


title: Clonaid

text: Clonaid on Brigitte Boisselierin johtama, vuonna 1997 perustettu ihmiskloonausjärjestö, joka toimii Bahamasaarilla. Järjestöllä on filosofiasidoksia raëlilaisuus-uskonnon kanssa. Boisselierin mukaan Clonaid saattoi maailmaan ensimmäisen ihmiskloonin vuonna 2002. Tätä väitettä ei ole todistettu, sillä Eve-tyttöä ei annettu DNA-testeihin. Clonaidin väitettiin myös kloonauttaneen hollantilaiselle lesboparille tyttären 2000-luvun alussa, mutta tätäkään väitettä ei ole todistettu.


title: Pertti Tapio Kekkonen

text: Pertti Tapio Kekkonen (myös P. T. K. tai P. T. Kekkonen, 12. syyskuuta 1948 – 12. elokuuta 2002) oli itseoppinut suomalainen asealan kirjoittaja ja vaikuttaja.


title: Pertti Tapio Kekkonen

text: Kekkonen tunnettiin etenkin verbaalisesta lahjakkuudestaan, mustasta huumoristaan, poikkeuksellisen laajasta asealan tuntemuksestaan ja teksteissään peittelemättä julki tuoduista yhteiskunnallisista sekä poliittisista mielipiteistään. Kirjoituksissaan Kekkonen käytti paljon suomen kielen vanhahtavia ilmauksia sekä kirjoitustyylejä.


title: Pertti Tapio Kekkonen

text: Kekkosen kirjoituksiinsa sisällyttämien, usein radikaalien ja jopa lainvastaisuuksiin kehottavien henkilökohtaisten mielipiteidensä vuoksi asealan lehdet lopettivat hänen tekstiensä julkaisemisen. Vuodesta 1999 alkaen Kekkonen kirjoitti varsin runsaasti internetissä Gunwriters -sivustolla kuolemaansa asti.


title: Marco Campos

text: Marco Campos (s. 24. helmikuuta 1976 Curitiba – 15. lokakuuta 1995 Pariisi) oli brasilialainen autourheilija. Hän kuoli Formula 3000 -kilpailun käydyssä osakilpailussa Circuit de Nevers Magny-Coursissa. Hän on ainoa, joka on kuollut Formula 3000 -kilpailussa.


title: Marco Campos

text: Campos oli ennen Formula 3000 -uraansa menestyvä karting-autoilija. Vuonna 1993 hän voitti Etelä-Amerikan karting-mestaruuden. Tämän jälkeen hän siirtyi Formula Opel -mestaruussarjaan, voittaen ensimmäisenä vuotenaan Draco Junior tallissa ajaneena.


title: Marco Campos

text: Camposin hyvä ystävä Mario-Alberto Bauér neuvotteli sopimuksen Marcolle Willi Weberiltä WTS F3 -talliin kuten tallikaverinsa Ralf Schumacher. Mutta brasilialainen sponsori houkutteli Camposin jäämään Draco-talliin kun talli oli siirtymässä Formula 3000 -mestaruussarjaan vuonna 1995.


title: Marco Campos

text: Joukossa olevan uustulokkaan Lola-Cosworthin seurausten johdosta Camposin oli vaikea saavuttaa pisteitä aloittelijakautenaan ja kokonaispisteet antoivat hänelle neljännen sijan.


title: Marco Campos

text: Campos sai surmansa onnettomuudessa kauden päätöskilpailussa Magny Coursissa 14. lokakuuta. Viimeisellä kierroksella ennen Adelaiden mutkaa hän törmäsi Thomas Biagin autoon, jolloin hänen autonkeulansa nousi ilmaan. Auto törmäsi betoniseinään, jolloin Camposin pää joutui puristetuksi seinän kulmaan. Hän vielä sen jälkeen ajautui autossa pitkin hiekka-aluetta. Hänelle aiheutui kallovaurioita, aivovammoja ja syvä kooma. Hän kuoli kilpailun jälkeisenä päivänä Pariisissa.


title: Marco Campos

text: Hänen veljensä, Julio, meni karting ja formula-mestaruussarjojen läpi, voittaen Skip Barberin mestaruussarjassa vuonna 2001 Yhdysvalloissa. Nykyään hän kilpailee Brasilian Stock Car Brasilin -mestaruussarjassa.


title: Roger Crozier

text: Roger Allan Crozier (16. maaliskuuta 1942 Bracebridge, Ontario, Kanada – 11. tammikuuta 1996) oli kanadalainen ammattilaisjääkiekkoilija, joka pelasi 14 kautta NHL:ssä Detroit Red Wingsissä Buffalo Sabresissa ja Washington Capitalsissa. Rogen kuoli syöpään 53-vuotiaana vuonna 1996. Vuonna 2000 NHL paljasti hänen nimikkopalkintonsa "Roger Crozier Saving Grace Awardin".


title: Sähkövirran tiheys

text: Sähkövirran tiheys (tunnus "J") on suure, joka kuvaa sähkövirtaa sen lävistämän pinta-alan suhteen. Sähkövirran tiheyden SI-järjestelmän mukainen yksikkö on ampeeri neliömetriä kohti, A/m².


title: Sähkövirran tiheys

text: Sähkövirran tiheys riippuu seuraavalla tavalla materiaalin sähkönjohtavuudesta "σ" ja vaikuttavasta sähkökentän voimakkuudesta "E":


title: Sähkövirran tiheys

text: Toinen tapa ilmaista sähkövirran tiheys on yhtälö


title: Sähkövirran tiheys

text: missä siis "I" on virta ja "A" virran läpäisemä pinta-ala. Edellä olevasta yhtälöstä voidaan saada virran yhtälö muotoon:


title: Svante Dahlström

text: Svante Dahlström, kirjailijanimi Père Noble (14. lokakuuta 1883 Turku – 21. tammikuuta 1965 Turku), oli suomalainen historiantutkija, joka keskittyi erityisesti Turun ja sen lähiseudun historiaan. Hänellä oli myös merkittävä osuus Åbo Akademin synnyssä vuonna 1918.


title: Svante Dahlström

text: Dahlström tuli ylioppilaaksi Turun ruotsalaisesta klassisesta lyseosta ja aloitti opintonsa Helsingin yliopistossa syksyllä 1901. Hän opiskeli muun muassa historiaa, teoreettista filosofiaa ja kansantaloutta ja valmistui filosofian kandidaatiksi vuonna 1910. Dahlström osallistui aktiivisesti yhdistystoimintaan ja työskenteli lyhyitä kausia lehdissä "Helsingfors-Posten", "Åbo Underrättelser" ja "Politiken".


title: Svante Dahlström

text: Dahlström toimi aktiivisesti Åbo Akademin perustamisen hyväksi ja toimi perustamisen jälkeen sen ensimmäisenä sihteerinä eli hallintojohtajana. Tämän ohella hän toimi Turun maistraatin arkiston aktuaarina vuodesta 1924. Dahlström väitteli tohtoriksi 1929, ja väitöskirja julkaistiin seuraavana vuonna myös suomeksi nimellä "Turun palo: Tutkimuksia Turun kaupungin rakennushistoriasta vuoteen 1843". Dahlström nimitettiin vuonna 1930 Åbo Akademin Pohjoismaiden historian dosentiksi ja vuonna 1944 Suomen historian henkilökohtaiseksi professoriksi.


title: Svante Dahlström

text: Dahlström julkaisi lukuisia kirjoitelmia erityisesti Turun ja Turunmaan historiasta, tunnetuimpina muun muassa "Gullkrona" ja "Promenader I–III". Hän kirjoitti salanimellä Père Noble myös kaunokirjallisia tekstejä, kuten proosateoksen "Sommar" (Schildt, 1917) ja runokokoelman "Bokslut" (Bro, 1939).


title: Svante Dahlström

text: Dahlströmin puoliso vuodesta 1925 oli musiikinopettaja Sofia Margareta (Greta) o.s. Stenbäck (1887–1978). Musiikkitieteilijä Fabian Dahlström on nuorin heidän kolmesta lapsestaan.


title: Päivännouto

text: Päivännouto eli kultapäivännouto ("Helianthemum nummularium") on keltakukkainen, suuressa osassa Eurooppaa yleinen päivännoutokasvi. Suomessa laji on harvinainen ja luonnonsuojelulailla rauhoitettu.


title: Päivännouto

text: Monivuotinen päivännouto kasvaa 10–20 cm korkeaksi. Kasvin varsi on tyvestä puutunut. Lehdet ovat pitkulaiset tai puikeat, ehytlaitaset ja sijaitsevat vastakkain. Lehdet ovat päältä vihertäviä ja harvakarvaisia, alta harmaita ja tiheäkarvaisia. Lehtien korvakkeet ovat lehtiruotia pidempiä. Kukinto on 1–10 kukkainen viuhko. Keltaiset kukat ovat kaksineuvoisia, säteittäisiä ja moniheteisiä. Verhiö ja teriö ovat viisilehtisiä. Päivännouto kukkii kesä-heinäkuussa.


title: Päivännouto

text: Suomessa tavattavat päivännoudot kuuluvat alalajiin ssp. "nummularium".


title: Päivännouto

text: Päivännoutoa tavataan lähes koko Euroopasta Espanjasta Länsi-Venäjälle ja Välimeren rannikolta Itämeren piiriin. Lisäksi lajia tavataan Lähi-idässä ja Kaukasuksella. Suomen lähialueilla sitä tavataan Virossa sekä Etelä-Ruotsissa. Suomessa päivännouto kasvaa lähinnä Ahvenanmaalla. Manner-Suomessa lajia tavataan hyvin harvinaisena lähinnä Varsinais-Suomesta sekä Etelä-Hämeestä. Monin paikoin muualta Etelä-Suomesta laji on hävinnyt, samoin kuin muutamilta esiintymispaikoiltaan Pohjanlahden rannikolta.


title: Päivännouto

text: Päivännouto on kalkinsuosija. Se kasvaa kuivilla rinteillä ja kedoilla sekä sorakoissa.


title: Päivännouto

text: Päivännoudosta on jalostettu useita kivikkopuutarhojen koristekasvilajeja.


title: Toinen Säätiö

text: Toinen Säätiö () on vuonna 1953 julkaistu Isaac Asimovin tieteisromaani. Se päättää Asimovin alkuperäisen Säätiö-trilogian.


title: Toinen Säätiö

text: Kirjan nimi tulee jo ensimmäisessä Säätiö-romaanissa, "Säätiö", paljastetusta seikasta, jonka mukaan Hari Seldon perusti alun perin kaksi Säätiötä Linnunradan vastakkaisiin päihin. "Säätiössä" siihen vain viitataan, "Säätiön ja Imperiumin" toisessa osassa sitä etsitään, mutta vasta nyt Toinen Säätiö tuodaan esille.


title: Toinen Säätiö

text: Kirja on alkuperäisen Säätiö-trilogian muidenkin osien tavoin jaettu erillisen tarinan omaaviin osiin, jotka on 1940-luvulla julkaistu amerikkalaisissa scifi-lehdissä.


title: Toinen Säätiö

text: Kirjan alussa on kulunut vain viisi vuotta siitä, mihin edellinen romaani "Säätiö ja Imperiumi" jäi. Muuli on valloittanut Säätiön ja kaikki siihen kuuluvat maailmat. Häntä kuitenkin huolettaa edelleenkin Toinen Säätiö, jota ei etsinnöistä huolimatta ole löydetty, sillä laskelmien mukaan se on luotu, jotta hänen kaltaisensa "Seldonin-suunnitelman" muuttujat poistettaisiin. Etsinnät eivät kuitenkaan tuota tulosta. Muuli päättää kuitenkin yrittää vielä tavalla, jota ei ole aiemmin kokeillut, ja lähettää matkaan kenraalinsa Han Prichterin ja Bail Channisin, jonka tunteita hän ei poikkeuksellisesti ole käsitellyt. Muuli uskoo, että hänen ihmisiin istuttamansa pelon tunne aiheuttaa sen, ettei kukaan tosissaan etsi Toista Säätiötä ja käytä aivojensa koko potentiaalia siihen. Vain täysin käännyttämättömät aivot saattavat löytää Toisen Säätiön.


title: Toinen Säätiö

text: Tarina sijoittuu sata vuotta edellisen osan jälkeiseen aikaan. Muulin valtakunta on romahtanut, vaikka hänen hallintoplaneettansa Kalganin johtajat käyttävät edelleenkin itsestään Muulin arvonimeä Ensimmäinen kansalainen. Ensimmäinen Säätiö on noussut jälleen kukoistukseensa, mutta uusi kriisi lähestyy. Säätiö on tajunnut, että Toinen Säätiö tarkkailee heidän liikkeitään joka hetki ja estää heitä tuhoutumasta. Toinenkin Säätiö on huomannut tämän ja sen psykologit tajuavat, että ilman määrätietoista etenemistä Säätiö ei tule ikinä muodostamaan seuraavaa Imperiumia. He päättävät kokeilla hyvin riskialtista suunnitelmaa, jonka onnistumistodennäköisyys on pieni, mutta jonka pitäisi siirtää Säätiö takaisin Hari Seldonin ennalta suunnittelemalle kehityspolulle.


title: Citroën C6 (2005)

text: Citroën C6 on Citroënin vuosina 2006–2012 valmistama edustusluokan automalli. Se korvasi Citroën XM:n, jonka valmistus lopetettiin vuoden 2001 alussa. Uuden mallin muotoilu perustui C6 Lignage -prototyyppiin, joka esiteltiin Geneven autonäyttelyssä vuonna 1999. Jo vuonna 1989 ensiesitellyn XM:n tuotanto loppui huomattavasti ennen C6:n markkinoille tuloa, ja Citroënin huippumallina toimikin neljän vuoden ajan hieman pienempi C5. Citroënin aiempien suurten mallien tavoin autossa on paljon uutta tekniikkaa, kuten heijastusnäyttö tuulilasissa, kaistavahti, nopeuden mukaan säätyvä takaspoileri sekä Citroënin tavaramerkiksi muodostunut kaasunestejousitus. Korin muotoilussa on havaittavissa vaikutteita muun muassa CX-mallista. Ilmestyessään C6 oli ensimmäinen auto, joka sai Euro NCAP -kolaritestissä täydet neljä tähteä jalankulkijoiden turvallisuudesta, sen ansiosta, että siinä on törmäystilanteessa hieman takareunastaan ylös ponnahtava konepelti, joka pehmentää auton ihmisen tai eläimen saamaa iskua auton törmätessä siihen. Kiinan markkinoilla mallin korvasi vuonna 2016 uusi C6, jonka saapumista Eurooppaan ei ole vahvistettu.


title: Muuli (Isaac Asimov)

text: Muuli on Isaac Asimovin luoma valloittaja, joka esiintyy Säätiö-sarjassa. Hän esiintyi kahdessa Säätiö-kirjassa, "Säätiö ja Imperiumi" sekä "Toinen Säätiö".


title: Muuli (Isaac Asimov)

text: Muulin oikeaa nimeä ei tiedetä, mutta tiedetään, että hän otti nimen "Muuli" käyttöönsä jo lapsena tultuaan vanhempiensa pahoinpitelemäksi ja ympäristönsä hyljeksimäksi. Syynä hyljeksintään oli hänen ulkonäkönsä: Muuli on isonenäinen ja pienikokoinen mutantti, joka on syntymästään asti osannut hallita ihmisten tunteita. Hän saa ihmiset rakastamaan ja pelkäämään itseään tahdonvoimallaan. Lapsuutensa takia hän on katkera linnunradalla ja alkaa ottaa haltuunsa kauppalaivoja, sotilasaluksia ja lopulta kokonaisia planeettoja. Hänen onnistuu jopa vallata itse Säätiö romaanissa "Säätiö ja Imperiumi" kun hänen onnistuu kylvää epätoivoa sen asukkaiden mieliin.


title: Muuli (Isaac Asimov)

text: "Säätiö ja Imperiumi"-romaanissa Muuli yrittää selvittää Toisen Säätiön olinpaikkaa. Jotta hän onnistuisi tässä, hän soluttautuu Säätiön retkikuntaan, joka aikoo etsiä tietoa Toisen Säätiön sijainnista Trantorin kirjastoista. Hän pääsee hyvin lähelle etsimäänsä kiihdyttämällä säätiöläisen psykologin aivoja tämän tutkiessa vanhoja Trantorin kirjaston teoksia, mutta psykologi kuolee, ennen kuin ehtii kertoa tietojaan.


title: Muuli (Isaac Asimov)

text: "Toinen Säätiö"-romaanissa Muuli hallitsee jo useita maailmoja ja käyttää itsestään hallitsijana nimitystä "Ensimmäinen Kansalainen". Edelleenkin Toisen Säätiön mahdollinen uhka vaivaa häntä ja hän lähettää kaksi asiamiestään (toinen tunteiltaan käsitelty ja toinen ei) etsimään Toista Säätiötä. He päätyvät Linnunradan toiselle laidalle, Rossemin planeetalle, joka kuuluu Tazendan kuningaskuntaan. He uskovat Tazendan olevan Toinen Säätiö ja Muuli saapuu paikalle. Toisen Säätiön psykologit osaavat kuitenkin myös ohjailla ihmisten tunteita ja muokkaavat Muulin mieltä niin, että hän kuvittelee jo valloittaneensa Toisen Säätiön, jonka jälkeen hän palaa takaisin hallintoplaneetalleen Kalganiin.


title: Muuli (Isaac Asimov)

text: Muulin kuoleman jälkeen Kalganin elämä ei palaudu enää entiselleen vaan siitä tulee sotaisa planeetta, jonka hallitsijat käyttävät edelleenkin itsestään nimitystä Ensimmäinen kansalainen. Kaikkialla muualla heitä kuitenkin kutsutaan Kalganin lordeiksi. Muulin palatsista on tullut lähes pyhä paikka, jonne ei saa myytin mukaan astua kukaan, edes planeetan hallitsija, ennen kuin uusi Galaktinen Imperiumi on muodostettu. Myös planeetan ajanlasku alkaa Muulin valtaannoususta.


title: Citroën Nemo

text: Citroën Nemo on Citroënin vuodesta 2007 lähtien valmistama pieni pakettiautomalli. Sen sisarmallit ovat lähes identtiset Fiat Fiorino ja Peugeot Bipper. Kolmikko valittiin Vuoden pakettiautoksi 2009. Tavarankuljetusmallin lisäksi saatavana on Nemo Multispace -niminen tila-autoversio.


title: Citroën Nemo

text: Citroën Nemo sai vuoden 2010 Euro NCAP -kolaritestissä kolme tähteä viidestä.


title: Citroën Nemo

text: Bensiinimoottori on kahdeksanventtiilinen 1,4-litrainen (72 hv). Dieselvaihtoehdot olivat aluksi Fiatin 1,3 Multijet (75/95 hv) ja PSA:n 1,4 8V (69 hv). Vuonna 2010 jälkimmäinen moottori kuitenkin poistui valikoimasta. Viisivaihteisen manuaalivaihteiston lisäksi dieselin yhteyteen on saatavissa viisiportainen "SensoDrive"-robottivaihteisto.


title: Hallitusneuvos

text: Hallitusneuvos on Suomessa sekä virkanimike korkealle ministeriön virkamiehelle että valtiovallan myöntämä arvonimi.


title: Hallitusneuvos

text: Hallitusneuvokset ovat ministeriöiden toimistopäälliköitä tai muita yksikön johtajia. He toimivat myös valtioneuvoston esittelijöinä, jolloin he esittelevät ministeriöissä valmisteltuja asioita koko valtioneuvoston ratkaistavaksi. Hallitusneuvokselta edellytetään juristin tutkintoa.


title: Hallitusneuvos

text: Hallitusneuvosten esimiehinä toimivat yleensä ylijohtajan arvonimeä käyttävät osastopäälliköt. Alaisina heillä on muun muassa hallitussihteereitä, jotka myös ovat aina lakimiehiä.


title: Round-Up

text: Round Up on kattilan muotoinen huvipuistolaite, jossa seistään vierekkäin, ja laite pyörii kovaa vauhtia. Se aiheuttaa keskipakoisvoiman, joka ikään kuin liimaa kävijän taaksepäin. Kun laite on päässyt tavoiteltuun pyörimisnopeuteen, se nousee lähes 90 asteen kulmaan. Tällainen laite on Suomessa esimerkiksi Nokkakiven huvipuistossa Lievestuoreella. Sama yksilö oli aikaisemmin Tykkimäellä, Särkänniemessä ja alun perin Linnanmäellä. Myös Tivoli Seiterässä oli aikoinaan Round Up, joka siirtyi 1990-luvun alussa Roopen Huvipuistoon. Nykyisin se on romutettu.


title: DS 3

text: DS 3 on DS Automobilesin vuodesta 2009 lähtien valmistama ylellinen pieni automalli, joka korvasi Citroën C2:n. Se on ensimmäinen malli Citroënin uudessa ylellisessä DS ("Different Spirit") -mallistossa, joka lainaa nimensä legendaariselta DS-mallilta. Mallin muotoilua esiteltiin Geneven autonäyttelyssä keväällä 2009 DS Inside -konseptiauton muodossa. DS 3 perustuu samalle pohjalevylle Citroën C3:n ja C3 Picasson kanssa.


title: DS 3

text: Autoa valmistettiin vuoteen 2016 saakka nimellä Citroën DS3. Malli siirtyi DS-merkin alle, kun merkistä tuli itsenäinen.


title: Nokian vaakuna

text: Nokian vaakuna on saanut aiheensa Nokian kaupungin nimen alkuperästä. Aaltokoroinen palkki viittaa Nokianvirtaan, josta Kokemäenjoki saa alkunsa. Nokia-nimen uskotaan juontavan juurensa nokinäätä-sanasta, jolla alueen tärkeää turkiseläintä soopelia aikanaan kansanomaisesti kutsuttiin. Vaakunan näätä on siten suora viittaus kaupungin nimeen. Nykytutkimuksessa on kuitenkin katsottu, ettei Suomessa tai sen lähialueilla ole koskaan esiintynyt soopeleita, ja "nois" onkin todennäköisimmin viitannut majavaan.


title: Nokian vaakuna

text: Vaakunan on suunnitellut Gustaf von Numers, ja se vahvistettiin käyttöön 25. lokakuuta 1951. Vaakunan heraldinen selitys on ”kultakentässä sininen, alainen aaltokoroinen palkki, jonka yläpuolella musta punavaruksinen näätä pystyasennossa.”


title: Lusikkauistin

text: Lusikkauistin on metallilevystä taivutettu uistin. Suomenkielisen nimensä se on saanut Tiura-Uistimen edeltäjän, torniolaisen kultaseppä Peter Käänteisen, käyttämästä valmistusmenetelmästä, jossa käytettiin hopealusikkamuotteja uistimen valmistukseen. Suomalaisen lusikkauistimen valmistuksen välitön syy oli se, ettei jakokuntiin kuulumattomilla maata omistamattomilla tai etäällä asuvilla ollut kalastusoikeutta pitää verkkoja Kemijoella lohen kalastusta varten. Kansainvälisesti ensimmäisenä lusikkauistimen kehittäjänä pidetään Julio T. Buelia, joka valmisti sellaisen noin 1848.


title: Lusikkauistin

text: Lusikkauistimet ovat uppoavia uistimia, kun taas suuri osa aikaisemmin "puukaloiksi" mainituista vaappu-uistimista on kelluvia uistimia ja ne saadaan uimaan syvällä L:n muotoisella, satulanmuotoisella tai pitkän nokan muotoisella syväetulevyllä jopa 5 metrin syvyyteen saakka.


title: Lusikkauistin

text: Pitkulaiset lusikkauistimet ovat yleensä kevyitä ja ne on tarkoitettu lähinnä vain pienillä järvivesillä, lammissa ja koskissa kalastamista varten.


title: Lusikkauistin

text:
Tavanomaiset lusikkauistimet ovat pituuteensa nähden leveähköjä.
Jotkut lusikkauistimet voivat olla uistimiksi todella painavia. Niiden massa voi olla jopa 25–30 grammaa.


title: Lusikkauistin

text: Jotkut lusikkauistimet muotoillaan äärimmäisen loivasti S-n muotoisiksi yleensä siten, että uistimen etuosa on kupera ja peräosa kovera. Näin lusikkaan saadaan kalan uintiliikettä muistuttava muoto.


title: Lusikkauistin

text: Yksi tällaisista kuuluisista lusikkauistinsarjoista on Abu Garcian Toby-uistinsarja, jota tuotetaan seitsengrammaisesta 28-grammaiseen malliin saakka.


title: Lusikkauistin

text: Lusikkauistimeen saadaan tempoileva uintikuvio taittamalla sen runkoa vinoon perästä, jolloin uistin synnyttää tavanomaista enemmän värähtelyä veteen ja kala huomaa helpommin uistimen kylkiviiva-aistin avulla. Tavallisia ruostumattoman teräksen värisiä lusikkauistimia voidaan värjätä tarpeen mukaan. Joskus niissä on myös hologrammikuvio.


title: Lusikkauistin

text: Suomen lusikkauistinvalmistajiin kuuluvat Aave-Uistin, Iitin Uistin, Finlandia-uistin, Tiura-Uistin, Tintti-Uistin sekä monenlaisia uistimia valmistavat Kuusamon Uistin ja Rapala VMC.


title: Pukerua Bay

text: Pukerua Bay on pieni merenrantakylä Kapiti-rannikolla Uuden-Seelannin Pohjoissaarella. Hallinnollisesti se on pohjoisin Poriruan kaupunginosista ja käytännössä 30 kilometriä etelämpänä sijaitsevan Wellingtonin esikaupunki. Vuonna 2006 kylässä oli 1 722 asukasta. Pukerua Bayn kautta kulkee rautatie Wellingtonista Aucklandiin. Rautatien rakentamisen vuonna 1886 jälkeen Pukerua Bayhin pääsi helposti junalla, mutta kunnollinen tieyhteys rakennettiin vasta 1940. Asukasluku alkoi kasvaa 1950-luvulta lähtien.


title: Pukerua Bay

text: "Taru sormusten herrasta" -elokuvien ohjaajana kuuluisuuteen noussut Peter Jackson syntyi ja vietti nuoruutensa Pukerua Bayssä. Siellä kuvattiin myös hänen ensimmäinen elokuvansa, "Bad Taste".


title: Pukerua Bay

text: Maorin kielen sanat "puke rua" tarkoittavat ”kahta kukkulaa”, mutta ei ole selvää mihin kukkuloihin nimi viittaa.


title: Vaappu-uistin

text: Vaappu-uistin on pienen kalan muotoinen viehe, jonka uintiliike jäljittelee kalan uintia. Se soveltuu muun muassa hauen, ahvenen, kuhan ja lohikalojen pyyntiin.


title: Vaappu-uistin

text: Aikaisemmin vaappu-uistimien rungot tehtiin puusta, minkä vuoksi niitä kutsutaan puukaloiksi. Nykyisin käytetään puulajeista pääasiassa balsaa, sekä erilaisia muoveja tai solumuoveja. Vaapun sisälle on kiinnitetty teräslanka, jonka ulkoneviin silmukoihin siima ja koukut kiinnitetään. Siiman kiinnityssilmukan alapuolella on nokkalevy eli uintilista, joka on tavallisimmin kirkasta muovia ja kovaan käyttöön tarkoitetuissa vieheissä ruostumatonta terästä. Nokkalevy voidaan muotoilla myös vieheen runkomateriaalista.


title: Vaappu-uistin

text: Materiaalien ja painotuksen mukaan määräytyy, onko valmis vaappu kelluva (floating), uppoava (sinking) vai paikallaan pysyvä (suspending), kun nokkalevyn vaikutusta ei huomioida.


title: Vaappu-uistin

text: Uidessaan vaapun takapää keinahtelee puolelta toiselle, mikä muistuttaa hieman kalan uintia. Vaapun muoto ja massa, nokkalevyn koko ja kulma, nokkalenkin sijainti sekä kelausnopeus vaikuttavat uintiliikkeen nopeuteen, voimakkuuteen ja epäsäännöllisyyteen. Uintisyvyys määräytyy pääasiassa nokkalevyn koon ja kulman perusteella. Siimaan nähden pienessä kulmassa sijaitseva suuri nokkalevy vetää uistimen syvälle, kun taas siimaan nähden hieman alle 90 asteen kulmassa oleva nokkalevy pitää vieheen lähellä pintaa. Sitä suurempi kulma, liian pieni tai suuri nokkalevy tai nokkalevyn puuttuminen aiheuttaa vieheen pysymisen pinnalla. Yleensä pinnalla uivaksi tarkoitetut vieheet jäljittelevät uintiliikkeeltään haavoittunutta kalaa.


title: Vaappu-uistin

text: Vaappujen värivalikoima on valtava. Tavallisia värivaihtoehtoja ovat luonnossa esiintyviä saaliskaloja jäljittelevät värit sekä räikeät ärsykevärit, jotka pyrkivät muulla tavoin herättämään petokalojen saalistusvaiston.


title: Vaappu-uistin

text: Vieheen ärsyttävyyttä voidaan tehostaa asentamalla vieheen sisään valmistusvaiheessa esimerkiksi teräskuulia, jotka kolisevat uintiliikkeen tahdissa ja herättävät petokalojen huomion jo kaukaa.


title: Vaappu-uistin

text: Vaapuiksi lukeutuvat myös pintakalvossa uivat, muun muassa hauelle ja taimenelle suunnatut pintavaaput sekä erityisesti hauelle tarkoitetut jerkkivaaput. Näissä uudemmissa vaapputyypeissä on harvemmin nokkalevyä, mikä saattaa vaatia kalastajalta jonkinlaista uittamistyyliä vaapun uinnin aikaansaamiseksi. Näitä vieheitä ei siis kelata suoraan kuten muita viehetyyppejä, vaan uintiliike luodaan vavan nykäyksillä tai kelausrytmin muutoksin.


title: Vaappu-uistin

text: Hauen jerkkikalastus alkoi yleistyä Suomessa vuosien 2003 – 2004 vaiheilla, ja on nykyään varsin suosittua varsinkin etelärannikollamme. Pikkuhiljaa jerkkaus on saanut suosiota myös sisävesillä. Haukijerkit ovat usein varsin kookkaita, pituudeltaan noin 10 – 20 -senttisiä ja painoltaan noin 30 – 150 -grammaisia.


title: Siemens Velaro

text: Velaro on saksalaisen Siemensin Deutsche Bahnin käyttämästä ICE 3:sta kehittämä suurnopeusjunamalli. Toisin kuin ICE 3, Velaro on täysin Siemensin omaa tuotantoa.


title: Siemens Velaro

text: Velaro-junia on vuoteen 2009 mennessä liikenteessä Espanjan Renfellä, Kiinan China Railwaysillä sekä Venäjän RŽD:llä yhteensä 94 kappaletta. Näiden lisäksi Deutsche Bahn on tilannut 15 junaa.


title: Siemens Velaro

text: Renfe tilasi vuonna 2001 16 Velaroa, mutta siihen lisättiin myöhemmin vielä 10 junaa. Junat liikennöivät pääosin Madridin ja Barcelonan välillä, jolla matka-aika 621 kilometrin matkalla on nopeimmillaan noin kaksi ja puoli tuntia. Velaro E pitää hallussaan sarjavalmisteisten junien nopeusennätystä, 403,7 km/h.


title: Siemens Velaro

text: Ensimmäiset junat toimitettiin heinäkuussa 2005 ja liikenteeseen ne tulivat seuraavana vuonna.


title: Siemens Velaro

text: Kiina tilasi marraskuussa 2005 60 yksikköä Pekingin ja Tianjinin välisen suurnopeusradan liikenteeseen. Velaro CN -junat ovat samankaltaisia kuin Espanjassa, joskin 30 cm leveämpiä paikkamäärän kasvattamiseksi. Kiinan junat Siemens valmisti yhdessä CNR Tangshanin kanssa. Ensimmäinen yksikkö esiteltiin 11. huhtikuuta 2008 Tangshanin tehtaalla.


title: Siemens Velaro

text: Siemens ilmoitti 19. maaliskuuta 2006 Venäjän rautateiden tilanneen siltä 8 Velaroa. Sopimukseen kuului myös huollot 30 vuoden ajanjaksolle. Velaro RUS poikkeaa aiemmista versioista siinä, että junassa on kahdeksan vaunun sijasta kymmenen vaunua.


title: Siemens Velaro

text: Velaro RUS -junat kulkevat markkinointinimellä "Sapsan" () Moskovan ja Pietarin välillä. Myöhemmin niiden on tarkoitus kulkea myös Moskovan ja Nižni Novgorodin välillä.


title: Horki

text: Horki () eli Gorki () on pienehkö kaupunki ja hallintopiirin keskus Valko-Venäjän itäosassa Mahiljoun alueella. Kaupungin asukasluku oli vuoden 2009 väestönlaskennassa 32 777, koko hallintopiirin 47 800. Horkista on maanteitse 47 kilometriä sijaitsevaan Oršaan luoteessa ja noin 90 kilometriä Mahiljoun kaupunkiin lounaassa. Horkin kaupungin eteläosien läpi kulkee rautatie. Kaupungissa toimii myös synoptinen sääasema.


title: Horki

text: Horki sijaitsee tunnetulla maanviljelusalueella. Vuonna 1840 Horkissa aloitti Venäjän keisarikunnan senaatin asetuksella Gori-Gorkin maanviljelyskoulu. Tästä muodostettiin 1848 maatalousinstituutti, joka oli ensimmäisiä korkeakouluopetusta antaneita oppilaitoksia Valko-Venäjällä. Nykyisin tätä korkeakouluopetusperinnettä jatkaa Valkovenäläinen valtiollinen maatalousakatemia, jossa mm. presidentti Lukašenka on opiskellut.


title: Bernhard Heikkilä

text: Bernhard Heikkilä (ent. Artig, ) oli suomalainen poliitikko. Hänen puolueensa oli Kansallinen Kokoomus.


title: Bernhard Heikkilä

text: Heikkilä toimi kansanedustajana kuuden vuoden ajan, toukokuusta 1924 lokakuuhun 1930. Hänet valittiin eduskuntaan kolmissa vaaleissa, 1924, 1927 ja 1929, Turun läänin eteläisestä vaalipiiristä ja hän oli eduskunnan kulkulaitosvaliokunnan ja maatalousvaliokunnan jäsen. Hän vaikutti poliittisella urallaan myös Ruskon kunnallispolitiikassa, kunnanvaltuuston jäsenenä ja puheenjohtajana, sekä toimi presidentin valitsijamiehenä presidentinvaalissa 1931. Heikkilälle myönnettiin kunnallisneuvoksen arvonimi vuonna 1930.


title: Bernhard Heikkilä

text: Heikkilä oli varsinaiselta ammatiltaan maanviljelijä, jona hän työskenteli Ruskossa vuodesta 1900. Hän oli myös maallikkotuomari, lautamies, ja sai herastuomarin arvonimen. Hän toimi myös muun muassa Lounais-Suomen maanviljelysseuran, vakuutusyhtiö Tarmon ja Uuden Auran hallintoneuvostojen puheenjohtajana sekä Maataloustuottajain Varsinais-Suomen piiriliiton ja Maatalousseurojen keskusliiton johtokuntien jäsenenä.


title: Bernhard Heikkilä

text: Heikkilän isä oli talollinen Jooseppi Artig ja äiti Ida Josefiina Samuelintytär. Hänen puolisonsa oli Hulda Katariina Uotila, jonka kanssa hän avioitui vuonna 1907. Bernhard Heikkilä kuoli joulukuussa 1931, 49-vuotiaana.


title: Alankomaiden siirtomaat

text: Alankomaiden siirtomaat tarkoittaa Alankomaiden eli Hollannin hallussa aikoinaan olleita siirtomaita. Alankomaiden siirtomaahistoria alkaa jo 1500-luvulla. Alankomaat olikin Espanjan ja Portugalin jälkeen kolmas eurooppalainen valtio, joka alkoi hankkia itselleen siirtomaita.


title: Alankomaiden siirtomaat

text: Pohjois-Amerikassa New York oli alkujaan hollantilainen siirtokunta, jonka nimi oli tuolloin Uusi Amsterdam. Vuonna 1667 tehdyssä rauhansopimuksessa Alankomaat kuitenkin luovutti sen Englannille ja sai vastikkeeksi osan Guayanaa, nykyisen Surinamen Etelä-Amerikan rannikolla. Myös muutamat Karibianmeren saaret, Alankomaiden Antillit, ovat kuuluneet Alankomaille 1600-luvulta lähtien.


title: Alankomaiden siirtomaat

text: Hollantilaiset perustivat kauppa-asemia myös Intiaan ja aloittivat Kapmaan, Taiwanin ja Sri Lankan kolonisaation. Kapmaa ja Alankomaiden Intia joutuivat myöhemmin Britannialle. Nykyisin Etelä-Afrikassa sinne muuttaneiden hollantilaisten siirtolaisten, buurien, puhumasta hollannin kielestä on kehittynyt afrikaans.


title: Alankomaiden siirtomaat

text: Alankomaiden merkittävimmäksi siirtomaaksi muodostui kuitenkin Alankomaiden Itä-Intia eli nykyinen Indonesia, joka oli Alankomaiden hallinnassa 1600-luvulta toiseen maailmansotaan saakka, jolloin Japani miehitti sen vuonna 1942. Indonesia julistautui itsenäiseksi heti Japanista vapauduttuaan vuonna 1945, eikä Alankomaat enää sodan jälkeen kyennyt saamaan aluetta uudelleen hallintaansa, vaan joutui tunnustamaan Indonesian itsenäisyyden vuonna 1949. Alankomaille kuului myös Uuden-Guinean länsiosa, nykyinen Irian Jaya. Sekin oli toisen maailmansodan aikana Japanin miehittämänä, mutta joutui sodan jälkeen takaisin Alankomaiden haltuun, kunnes liitettiin Indonesiaan vuonna 1962.


title: Alankomaiden siirtomaat

text: Suriname taas itsenäistyi Alankomaista vuonna 1975. Aruba, Curaçao ja Sint Maarten ovat vielä nykyäänkin osa Alankomaita, muodostaen sen kanssa Alankomaiden kuningaskunnan liittovaltion.


title: Oliiviselkämedestäjä

text: Oliiviselkämedestäjä ("Cyanomitra olivacea") on eteläisessä Afrikassa elävä medestäjiin kuuluva varpuslintu.


title: Oliiviselkämedestäjä

text: Kooltaan oliiviselkämedestäjä on noin 11–15 cm. Lintu on väritykseltään lähes kauttaaltaan oliivinvihreä. Lajin selkä on vatsaa tummempi. Lajilla on keltainen laikku siipien kupeessa, joka näkyy lajin lähtiessä lentoon. Molemmat sukupuolet muistuttavat toisiaan ulkonäöltään. Nuorilla oliiviselkämedestäjillä on ruosteen ruskea kurkku. Tulitäplämedestäjä ("Cyanomitra veroxii") muistuttaa ulkonäöltään oliiviselkämedestäjää mutta on harmaampi ja siiven kupeessa oleva laikku on punainen.


title: Oliiviselkämedestäjä

text: Oliiviselkämedestäjä esiintyy melko laikuttaisesti eteläisen Afrikan itärannikolla alueella, joka ulottuu Etelä-Afrikasta Mosambikin ja Swazimaan kautta Zimbabween. . Lajin elinympäristöä ovat kosteat rannikko- ja vuoristometsät usein jokien lähettyvillä, laaksojen pensaikot ja myös puutarhat.


title: Oliiviselkämedestäjä

text: Oliiviselkämedestäjät elävät yksin tai pareittain. Lisääntymisaika linnulla on syyskuusta maaliskuulle. Ravintonaan laji käyttää muun muassa kasvien mettä.


title: Vapaa Ajatus

text:
Vapaa ajatus: Kirkollisten ja valtiollisten valheiden paljastaja oli 1909–1917 ilmestynyt aikakauskirja. Lehteä julkaisi Vihtori Kosonen ja sen vastaava toimittaja oli Sven Elof Kristiansson.
Lehden toimitukseen kuuluivat tai lehteä avustivat myös muun muassa asianajaja Otto Orasmaa, kirjailija Alfred Bernhard Sarlin ja asemapäällikkö Emil Rautell (Rautela).


title: Vapaa Ajatus

text: Vapaa Ajatus julkaisi myös kirjallisuutta, muun muassa Johan Kockin kirjasen "Avoin kirje herra Arvid Järnefeltille".


title: Ajojahti Jakomäessä

text: Ajojahti Jakomäessä on kahdesta nuoresta tytöstä kertova kirja, jonka on kirjoittanut Markku Vuorinen. Kirjan pääosassa ovat Satu ja Minna, jotka ovat lähdössä luokkaretkelle Ruotsiin, mutta matkaan tulee mutkia.


title: Operaatio Outland

text: Operaatio Outland ("Outland") on Peter Hyamsin ohjaama toimintaelokuva vuodelta 1981. Elokuva on uudelleenfilmatisointi Fred Zinnemannin klassikosta "Sheriffi". Elokuvan pääosassa on Sean Connery. Elokuvan tapahtuma-aika on määrittelemätön lähitulevaisuus ja paikkana Jupiterin kuu Iossa sijaitseva titaanikaivos.


title: Operaatio Outland

text: Kaivoksen olot ovat äärimmäisen raskaat ja askeettiset, ja joku salakuljettaakin paikalle työtehoa lisäävää huumetta. Sheriffi McNeil (Connery) huomaa kummalliset onnettomuudet joita alkaa sattua – yksi mies muun muassa kävelee ulos ilmalukosta ilman painepukua – ja alkaa tutkia.


title: Operaatio Outland

text: Kyyninen ja katkera lääkäri dr. Lazarus (Frances Sternhagen) avustaa häntä ja huume havaitaan.


title: Operaatio Outland

text: Tutkinta meneekin vaikeaksi, koska ainoa pidätetty löytyy surmattuna sellistään ja luotettu apulaissheriffikin on tapettu.


title: Operaatio Outland

text: Nyt paljastuu, että kaiken takana onkin kaivoksen johto – ja alkaa katkera aseellinen taistelu palkkamurhaajia vastaan.


title: Operaatio Outland

text: Voitokkaan lopun jälkeen McNeil sanoutuu irti virastaan ja tyrmää omahyväisen johtajan.


title: Operaatio Outland

text: Hän poistuu perheensä mukana ja sanoo viimeisenä repliikkinään haluavansa nukkua näiden kanssa mahdollisimman pitkään.


title: Operaatio Outland

text:
Tarinan erikoisuus on muihin tieteiselokuviin nähden se, että sädeaseita ei esiinny ensinkään vaan kaikki ampumiset tehdään tavallisilla luotiaseilla.
"Video-oppaassa" vuodelta 1994 Esko Rautakorpi pitää "Operaatio Outlandia" mainiosti toimivana seikkailuelokuvana ja antaa sille kolme tähteä viidestä, mikä vastaa sanallista arviota ”hyvä”.


title: Koko Perhe Näyttelee

text: Koko Perhe Näyttelee on lautapeli, jossa pääsee näyttelemään monia erilaisia rooleja kuten tanssivaa kirahvia tai kengännauhoja sitovaa sarvikuonoa. Peli on suunnattu yli 6-vuotiaille, mutta lapsesta riippuen peliä voi pelata nuoremmatkin lapset. Peli valittiin vuonna 2008 Vuoden peli-finalistiksi. Koko Perhe Näyttelee-lautapelejä valmistaa suomalainen Tactic Games Oy Tactic-tuotemerkin alla.


title: Koko Perhe Näyttelee

text: Vuorossa oleva pelaaja heittää väriarpakuutiota, joka kertoo vuorossa olevalle pelaajalle, mikä hän on ja mitä hän tekee, jonka jälkeen hän näyttelee ja muut pelaajat yrittävät arvata hänen eleistään, liikkeistään ja ilmeistään, mitä hän esittää. Jos joku arvaa oikein, sekä vuorossa oleva pelaaja sekä oikein arvannut pääsevät liikkumaan pelilaudalla. Spinnerin pyöritys antaa mahdollisuuden edetä vieläkin nopeammin. Pelin aikana ei saa nauraa näyttelyesityksille, jos näin tapahtuu naurava pelaaja joutuu peruuttamaan pelilaudalla. Ensimmäinen maaliin päässyt pelaaja on voittaja.


title: Grand Prix Formula 1

text: Grand Prix Formula 1 on lautapeli, jossa tarkoituksena on ajaa voittajana ruutulipulle. Neljässä osakilpailussa on tarkoitus ajaa autoa mahdollisimman nopeasti ja taitavasti saadakseen parhaan mahdollisen sijoituksen. Grand Prix Formula 1 on vauhdikas peli, jossa pelaajien kokonaispisteet neljän kilpailun jälkeen ratkaisevat voittajan.